**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ A΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Οκτωβρίου 2023, ημέρα Τρίτη και ώρα 10.05΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χρήστου Κέλλα, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026».

Στη συνεδρίαση παρέστη o Υφυπουργός Πολιτισμού, κ. Χρίστος Δήμας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Οικονόμου Θωμαϊς (Τζίνα), Πασχαλίδης Ιωάννης, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αναγνωστοπούλου Αθανασία (Σία), Γεροβασίλη Όλγα, Ζεϊμπέκ Χουσείν, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Τζούφη Μερόπη, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Παπαδόπουλος Νικόλαος, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριοι συνάδελφοι, καλημέρα σας.

Κύριε Υπουργέ, κυρίες και κύριοι συνάδελφοι, σας καλωσορίζω στη σημερινή συνεδρίαση της Επιτροπής μας, με θέμα την επεξεργασία και εξέταση του σχεδίου νόμου του Υπουργείου Πολιτισμού, που τιτλοφορείται, «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026».

Η συνεδρίασή μας σκιάζεται, δυστυχώς, από τις τραγικές εξελίξεις στη Μέση Ανατολή και τις απόλυτα καταδικαστέες τρομοκρατικές επιθέσεις της Χαμάς εναντίον του Ισραήλ. Το μυαλό όλων μας είναι στους αμάχους και ιδίως στα μικρά παιδιά, τα οποία πρέπει, απαραιτήτως, να βρεθεί τρόπος να προστατευτούν και να λάβουν ανθρωπιστική βοήθεια. Ευχή μας, φυσικά, είναι η άμεση αποκλιμάκωση των επιθέσεων, πρωτίστως, για να μη χαθούν κι άλλες ανθρώπινες ζωές και δευτερευόντως, για να αποφευχθούν οι συνέπειες μιας ακόμα μεγάλης ανθρωπιστικής και προσφυγικής κρίσης, που θα ήταν τεράστιες τόσο για τις χώρες της περιοχής - όπως η Αίγυπτος και η Ιορδανία - όσο και για την Ευρωπαϊκή Ένωση.

Περνάμε, όμως, αγαπητοί συνάδελφοι, στο θέμα το οποίο καλούμαστε να εξετάσουμε. Με τις διατάξεις του νομοσχεδίου, για το οποίο θα συζητήσουμε σήμερα, κυρώνεται και έχει την ισχύ, που προβλέπει το άρθρο 28 παρ. 1 του Συντάγματος, το πρόγραμμα πολιτιστικών και εκπαιδευτικών ανταλλαγών, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026. Σημειώνω ότι το εν λόγω πρόγραμμα πολιτιστικών και εκπαιδευτικών ανταλλαγών υπεγράφη από τα δύο συμβαλλόμενα μέρη, στο Νέο Δελχί, στις 23 Μαρτίου του 2022 και αποσκοπεί στην ενδυνάμωση των δεσμών φιλίας, μεταξύ των δύο χωρών και στην εμβάθυνση των πολιτιστικών σχέσεων τους.

Το σχέδιο νόμου του Υπουργείου Πολιτισμού αποτελείται συνολικά από δύο άρθρα. Το πρώτο από αυτά κυρώνει και εμπεριέχει το κείμενο του Προγράμματος Πολιτιστικών και Εκπαιδευτικών Ανταλλαγών, το οποίο αποτελείται από 19 επιμέρους άρθρα και το δεύτερο άρθρο ορίζει το χρόνο έναρξης ισχύος του εν λόγω προγράμματος. Δεν υπάρχει καμία αμφιβολία ότι η ενδυνάμωση των σχέσεων της χώρας μας με την Ινδία μόνο θετικό αντίκτυπο θα έχει στην πολιτιστική μας διπλωματία, όπως άλλωστε και η ανταλλαγή με εκείνη πολιτιστικών αγαθών, αναφορικά με το χορό, το θέατρο, την αρχαιολογία, την ιστορία, τη λογοτεχνία.

Ομοίως, η συνεργασία των δύο χωρών σε εκθέσεις, σεμινάρια και συνέδρια στον τομέα της Ανώτατης Εκπαίδευσης και σε πολλά ακόμα πεδία είναι σίγουρο πως θα εμπλουτίσει και θα εξελίξει τον ελληνικό πολιτισμό. Περισσότερα, όμως, για το υπό ψήφιση σχέδιο νόμου θα μας πουν οι Εισηγητές, κατά τη σημερινή μία και μόνη συνεδρίασή μας, όπως ορίζουν τα άρθρα 90 και 111 του Κανονισμού της Βουλής.

Ξεκινάμε, με τον Εισηγητή της Πλειοψηφίας, τον κ. Καλλιάνο και θα ακολουθήσουν οι υπόλοιποι Εισηγητές και Ειδικοί Αγορητές όλων των Κομμάτων και, βεβαίως, όποιος εκ των συναδέλφων επιθυμεί να τοποθετηθεί. Σας ευχαριστώ.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Ευχαριστώ πολύ, κ. Πρόεδρε.

Κύριε Πρόεδρε της Επιτροπής, κύριε Υφυπουργέ, κυρίες και κύριοι βουλευτές, το σχέδιο νόμου του οποίου η συζήτηση θα διεξαχθεί σήμερα στην Επιτροπή μας, αφορά σε κύρωση διεθνούς σύμβασης. Συγκεκριμένα, αφορά στην κύρωση του Προγράμματος Πολιτιστικών και Εκπαιδευτικών Ανταλλαγών, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας, για τα έτη 2022-2026, που υπογράφηκε στο Νέο Δελχί, στις 23 Μαρτίου του 2022.

Αξίζει να σημειωθεί, όπως καταγράφεται στο προοίμιο του υπογραφέντος κειμένου της 23ης Μαρτίου του 2022, ότι «οι δύο χώρες είχαν υπογράψει πολιτιστική συμφωνία στις 22 Ιουνίου του 1961, στην Αθήνα». Το πρόγραμμα πολιτιστικών και εκπαιδευτικών ανταλλαγών, που αφορά στο σχέδιο νόμου του Υπουργείου Πολιτισμού, που συζητάμε σήμερα, υπεγράφη στο πλαίσιο της ενδυνάμωσης των δεσμών φιλίας, μεταξύ των δύο χωρών και της εμβάθυνσης των πολιτιστικών σχέσεων τους.

Αγαπητές και αγαπητοί συνάδελφοι, στο κείμενο αυτού του προγράμματος, που καλούμαστε να κυρώσουμε, συναντώνται δύο χώρες, αποφασισμένες να συνεργαστούν αρμονικά και δημιουργικά στον πολιτισμό και στην εκπαίδευση. Η Ελλάδα και η Ινδία, δύο χώρες, που χαρακτηρίζονται από σπουδαία πολιτιστική κληρονομιά, δύο χώρες, με πανάρχαιους πολιτισμούς, που άσκησαν επίδραση, σε παγκόσμιο επίπεδο.

Δεν επιθυμώ να σπαταλήσω πολύτιμο χρόνο, αναφέροντας επιτεύγματα του ελληνικού πολιτισμού, για να επιχειρηματολογήσω υπέρ της άποψης ότι «έχει παγκόσμια ακτινοβολία». Θεωρώ ότι θα παραβίαζα ανοιχτές θύρες. Άλλωστε, είναι γνωστά αυτά τα επιτεύγματα σε όλες και όλους μας. Θα σημειώσω μόνο τέσσερα από τα επιτεύγματα, που προσφέρθηκαν απλόχερα στην ανθρωπότητα, μέσα από πολλά άλλα: Το ελληνικό αλφάβητο, που απετέλεσε τη μήτρα όλων των αλφάβητων του δυτικού πολιτισμού, το ελληνικό λεξιλόγιο, όπου σήμερα δεκάδες χιλιάδες λέξεις αξιοποιούνται, παγκοσμίως, σε πλήθος επιστημών και στην καθημερινή ζωή, ωθώντας καθέναν και καθεμία, που τις χρησιμοποιεί, να σκέφτεται επί της ουσίας ελληνικά, τους Ολυμπιακούς Αγώνες, ασφαλώς, αλλά και το θεσμό της δημοκρατίας.

Σπουδαία είναι και τα επιτεύγματα του Ινδικού Πολιτισμού. Ο πολιτισμός της Κοιλάδας του Ινδού θεωρείται ένας από τους πιο λαμπρούς της Εποχής του Χαλκού. Αναπτύχθηκε 3 χιλιετίες, πριν τη γέννηση του Χριστού, ταυτόχρονα, με τους πολιτισμούς των Αρχαίων Αιγυπτίων και Σουμερίων και ένα από τα χαρακτηριστικά του ήταν οι ρυμοτομημένες πόλεις και τα πολυώροφα κτίρια, που υποστηρίζονταν από συστήματα ύδρευσης, αποχέτευσης και άρδευσης και κατοικούνταν από δεκάδες χιλιάδες κατοίκους. Η Ινδία είναι τόπος δημιουργίας θρησκειών, με δισεκατομμύρια πιστούς, τόπος γέννησης εξαίρετων ανθρώπων της τέχνης, αλλά και σημαντικών πολιτικών ηγετών, όπως π.χ. ο Μαχάτμα Γκάντι. Πριν λίγες ημέρες, στις 2 Οκτωβρίου, ημέρα γενεθλίων του Μαχάτμα Γκάντι, γιορτάστηκε σε όλο τον κόσμο, όπως κάθε χρόνο, τέτοια μέρα, η Διεθνής Ημέρα Μη Βίας, τηρώντας τις φιλειρηνικές θέσεις του σπουδαίου αυτού πολιτικού ηγέτη, που ήταν κήρυκας της μη βίας.

Αναφορικά με την εκπαίδευση, που αποτελεί και αυτή αντικείμενο του σχεδίου νόμου, που συζητείται, πρέπει να αναφερθεί ότι σήμερα το εκπαιδευτικό σύστημα της Ινδίας συμπεριλαμβάνεται στα 3 καλύτερα του κόσμου, έχοντας πάνω από 900 πανεπιστήμια, 40.000 κολέγια και 1.500.000 σχολεία και θεωρείται η ατμομηχανή της οικονομικής της ανάπτυξης. Επομένως, είναι ένα σχέδιο νόμου και μια διεθνής Σύμβαση αυτή, που συζητάμε σήμερα, που εκτιμώ πως θα πρέπει να υπερψηφιστεί από όλα τα Κόμματα της Βουλής.

Αναφορικά με τη διάρθρωση του σχεδίου νόμου, αυτό συγκροτείται από 2 άρθρα, όπως ακούστηκε και προηγουμένως.

Το άρθρο 1 αφορά στο κείμενο του Προγράμματος Πολιτιστικών και Εκπαιδευτικών Ανταλλαγών, που υπογράφηκε, στις 23/3/2022 και το οποίο κείμενο αποτελείται από 19 άρθρα.

Το άρθρο 2 αφορά στην έναρξη ισχύος, όπου επισημαίνεται ότι «η ισχύς του παρόντος νόμου αρχίζει από τη δημοσίευσή του στην Εφημερίδα της Κυβερνήσεως» και του Προγράμματος, που κυρώνεται, από την πλήρωση των προϋποθέσεων της παραγράφου 5 του άρθρου 19 αυτού.

Σχετικά με τα 19 άρθρα, πάρα πολύ γρήγορα, θα σας πω ότι συγκροτείται το υπογραφέν πρόγραμμα πολιτιστικών και εκπαιδευτικών ανταλλαγών της 23ης Μαρτίου του 2022 και συγκροτούν το άρθρο 1 του σχεδίου νόμου, τα οποία επισημαίνονται, ως εξής: Καθένα από τα άρθρα 1 έως 17 αφορά σε έναν τομέα συνεργασίας. Ενδεικτικά, το άρθρο 1 αφορά στη μουσική και στο χορό, το άρθρο 8 στην Ανώτατη Εκπαίδευση κ.λπ.. Σε κάθε άρθρο καταγράφονται το σύνολο των δράσεων και των ενεργειών, που πρέπει να υλοποιηθούν, για τον τομέα συνεργασίας, που αφορά.

Ενδεικτικά, το άρθρο 2, για το θέατρο, αφορά στην ανταλλαγή θεατρικών παραστάσεων, τη συμμετοχή σε τοπικά και διεθνή φεστιβάλ, την ανταλλαγή θεατρικών περιοδειών και εκδόσεων.

Επίσης, το άρθρο 9, για τα μουσεία, αφορά στην ανταλλαγή προσωρινών εκθέσεων και επαγγελματιών μουσείων, ενώ προβλέπεται ότι οι εκθέσεις αυτές μπορούν να οργανώνονται από κοινού από τα αντίστοιχα μουσεία, την προαγωγή και την ενθάρρυνση ανταλλαγής επαγγελματιών των μουσείων, προκειμένου να ανταλλάσσουν γνώσεις, εμπειρία και καλές πρακτικές και την ανταλλαγή τυποποιημένων εκδόσεων τέχνης.

**Το άρθρο 18, για παράδειγμα, αφορά γενικές οικονομικές διατάξεις, ενώ το άρθρο 17 αφορά γενικούς όρους. Αναλυτικά τα θέματα, που καλύπτονται, στο Πρόγραμμα πολιτιστικών και εκπαιδευτικών ανταλλαγών είναι τα ακόλουθα:**

**Στο άρθρο 1, Μουσική και χορός. Στο άρθρο 2, Θέατρο. Στο άρθρο 3, εκθέσεις σεμινάρια και συνέδρια. Στο άρθρο 4, αρχαιολογία. Στο άρθρο 5, αρχεία. Στο άρθρο 6, εθνικές βιβλιοθήκες. Στο άρθρο 7, εκπαίδευση και πολιτισμός. Στο άρθρο 8, ανώτατη εκπαίδευση. Στο άρθρο 9, μουσεία. Στο άρθρο 10, λογοτεχνία. Στο άρθρο 11, έρευνα και έγγραφα. Στο άρθρο 12, μουσεία και κέντρα επιστημών. Στο άρθρο 13, ανθρωπολογία. Στο άρθρο 14, φεστιβάλ. Στο άρθρο 15, πολιτιστικές και δημιουργικές βιομηχανίες. Στο άρθρο 16, μέσα μαζικής ενημέρωσης. Στο άρθρο 17, υποθέσεις νεολαίας. Στο άρθρο 18, γενικές και οικονομικές διατάξεις. Στο άρθρο 19, γενικοί όροι.**

**Τελειώνοντας, θα σας πω συμπερασματικά ότι το σχέδιο νόμου αφορά μια επωφελή διεθνή Σύμβαση και είναι διαρθρωμένη εξαιρετικά και με πρόνοιες για όλα τα θέματα, που αφορά.**

**Λοιπόν, με τα παραπάνω, τίθεται προς συζήτηση από τα μέλη της Επιτροπής το υποβαλλόμενο προς ψήφιση σχέδιο νόμου.**

**ΧΡΗΣΤΟΣ ΚΕΛΛΑΣ (Πρόεδρος της Επιτροπής): Ευχαριστούμε τον κύριο Καλλιάνο.**

**Τον λόγο έχει η κυρία Μάλαμα.**

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας): Ευχαριστώ, κύριε Πρόεδρε. Κύριε Υπουργέ, κυρίες και κύριοι βουλευτές, θα μου επιτρέψετε να ξεκινήσω και εγώ την εισήγησή μου, εκφράζοντας τη βαθύτατη οδύνη όλων μας για το χαμό χιλιάδων ανθρώπων στο Ισραήλ και στην Παλαιστίνη, στη συνέχεια αυτής της αποτρόπαιας επίθεσης της Χαμάς, αλλά και της πολεμικής απάντησης του Ισραήλ.**

**Θα ήθελα ακόμη να εκφράσω τον αποτροπιασμό μου για τον βομβαρδισμό της Εκκλησίας του Αγίου Πορφυρίου και θα καλέσω τον Υπουργό Πολιτισμού να μας ενημερώσει άμεσα για το θέμα, σήμερα, εδώ στη Βουλή, υπενθυμίζοντας, την ανάγκη μεγαλύτερης δέσμευσης της Ελλάδας, σε πρωτοβουλίες διεθνούς πολιτιστικής διπλωματίας, για τον τερματισμό των συγκρούσεων, για την προστασία των κατατρεγμένων και για την εφαρμογή του διεθνούς ανθρωπιστικού δικαίου και για την προστασία των μνημείων από πολεμικές συγκρούσεις.**

**Με την ευκαιρία της Κύρωσης της παρούσας πολιτιστικής και μορφωτικής Συμφωνίας με την Ινδία, θα θέλαμε να υπογραμμίσουμε επίσης ότι σε αυτές τις περιόδους διεθνούς κρίσης και πολεμικών ιαχών, εμείς πρέπει να ενεργοποιήσουμε τα κανάλια πολιτιστικής διπλωματίας και να συμβάλουμε, μαζί με τους υπόλοιπους εταίρους μας, στο φόρουμ των μεγάλων αρχαίων πολιτισμών, στην ανάληψη πρωτοβουλιών για τον τερματισμό των συγκρούσεων.**

**Η κυρία Μενδώνη βρέθηκε στην Κίνα, η οποία, μαζί με την Ινδία, με το Ισραήλ, με το Ιράν και την Αίγυπτο αποτελούν χώρες μεγάλων αρχαίων πολιτισμών. Δεν είδαμε, όμως, καμία δράση ενεργοποίησης αυτού του διαύλου ειρηνικής διπλωματίας από την ελληνική πλευρά, κάτι που το αναμέναμε και συνεχίζουμε να το αναμένουμε.**

**Ως προς το ζήτημα της εν λόγω Συμφωνίας πολιτιστικής και εκπαιδευτικής συνεργασίας με την Ινδία, θα θέλαμε να υπογραμμίσουμε, καταρχήν, τα εξής: Η Ελλάδα και η Ινδία διατηρούν εξαιρετικές πολιτιστικές σχέσεις, τα τελευταία εβδομήντα και πλέον χρόνια, μέσα στο συλλογικό υποσυνείδητο των δύο κοινωνιών έχει εγγραφεί ο πολιτισμός της άλλης χώρας, ως πηγή έμπνευσης και πάνω σε αυτή τη βάση θα πρέπει να συνεχίσουμε να κτίζουμε.**

**Το δεύτερο, πολύ σημαντικό ζήτημα είναι ότι η Ινδία είναι ένας από τους μεγάλους αρχαίους πολιτισμούς του πλανήτη. Μία από τις μήτρες του ευρωπαϊκού πολιτισμού, συνολικότερα, αλλά και μία δυναμική αγορά, στον τομέα της πολιτιστικής και δημιουργικής βιομηχανίας, με την οποία σαφώς και μοιραζόμαστε κοινές προοπτικές ανάπτυξης.**

**Η Ινδία αποτελεί ακόμη μία υπερδύναμη στις επιστήμες, στην έρευνα, στην καινοτομία, σε σχέση με την προστασία και ανάδειξη των πολιτιστικών αγαθών, με την οποία σαφώς και πρέπει να συνεχίσουμε να συνεργαζόμαστε, όσο πιο στενά γίνεται.**

**Και τέλος, η Ινδία του λαϊκού πολιτισμού και της άυλης πολιτιστικής κληρονομιάς έχει πολλά και σημαντικά κοινά, με το κοινωνικό και πολιτιστικό μας αναφορικό, εδώ στην Ελλάδα. Είναι πολύ σημαντικό, λοιπόν, αυτούς τους στενούς δεσμούς να συνεχίσουμε να τους αναπτύσσουμε. Η διάχυση αυτής της συνεργασίας μπορεί να ανοίξει όλη την κοινωνική σφαίρα, να την αγγίξει, κυριολεκτικά και να φέρει ακόμη πιο κοντά τις δύο χώρες, να ενισχύσει την κοινή μας ζωή, εκεί όπου έχουμε ισχυρές κοινότητες ανθρώπων της μιας χώρας, αλλά και της άλλης ακόμη πιο ευρύτερα.**

**Υπό αυτό, λοιπόν, το πρίσμα η παρούσα Συμφωνία θέλουμε να είναι η βάση για την ακόμα μεγαλύτερη εμβάθυνση των πολιτιστικών μας σχέσεων, με την Ινδία και να προχωρήσουμε ταχύτατα σε νέες πρωτοβουλίες, για την κοινή μας προσπάθεια στα ζητήματα του πολιτισμού.**

**Επί των ειδικότερων ζητημάτων της παρούσας Συμφωνίας, θέλουμε να αναφερθούμε ιδιαίτερα σε δύο σημεία, για τα οποία έχει σημασία η οπτική του Υπουργείου Πολιτισμού, ως το πώς πρέπει να τα αντιληφθούμε.**

**Το πρώτο ερώτημα, που αφορά το άρθρο 16, σε σχέση με τη συνεργασία στον τομέα των οπτικοακουστικών παραγωγών, είναι το εξής: Σαφώς και ενθαρρύνουμε την οπτικοακουστική παραγωγή από τις τρίτες χώρες προς την Ελλάδα, δεν θα μπορούσε εξάλλου να ήταν διαφορετικά. Επί ΣΥΡΙΖΑ, δημιουργήθηκε και ο Ε.Κ.Ο.Μ.Ε., όμως, θα θέλαμε να επισημάνουμε κάτι από την πρόσφατη εμπειρία μας, το οποίο δεν αφορά, βέβαια, την Ινδία, αλλά τη δική μας πολιτική, απέναντι σε αυτό. Η ενθάρρυνση της φιλοξενίας ξένων παραγωγών, με φόντο την Ελλάδα, έχει νόημα, όταν κερδίζει κάτι και ο δικός μας πολιτισμός. Και αναφέρομαι, συγκεκριμένα, για παράδειγμα, στην πολύ κακή εμπειρία, που είχαμε, με την περίφημη παραγωγή του Χόλυγουντ, στη Θεσσαλονίκη, σε μια ταινία καταδίωξης, με τον Αντόνιο Μπαντέρας. Και αυτό, γιατί τότε είχε επισημανθεί ότι η εν λόγω παραγωγή, αφενός κατέφευγε σε αθέμιτες εργασιακές πρακτικές, που έθιγαν τους εργαζόμενους, στο χώρο της οπτικοακουστικής παραγωγής, με πολύ ευέλικτες συμβάσεις έργου και με ενοικιαζόμενους εργαζομένους από το εξωτερικό. Κι αυτό, γιατί συνέβη; Γιατί, με τη δική σας τροπολογία, δώσατε τη δυνατότητα να χρηματοδοτούνται από τους πόρους του Ε.Κ.Ο.Μ.Ε., τους εθνικούς πόρους του ΕΚΟΜΕ, τιμολόγια δαπανών από το εξωτερικό, αδιαφορώντας για το τι όφελος έχει τελικά η εγχώρια παραγωγή, οι εγχώριοι εργαζόμενοι, αλλά και η ίδια η χώρα.**

**Και επιστρέφω, λέγοντας ότι η εν λόγω ταινία γυρίστηκε μεν στη Θεσσαλονίκη, αλλά στο σενάριο της η πλοκή εξελισσόταν στο Μαϊάμι και κανένας, από όσους την είδαν, δεν αντιλήφθηκε ούτε μία εικόνα της πόλης. Αυτό για μας είναι ένα αντιπαράδειγμα, που θα θέλαμε πραγματικά να αποφύγουμε. Και, αντίστοιχα, θυμόμαστε όλοι τη χρησιμοποίηση εικόνων αρχαίων μνημείων, για διαφημιστική χρήση, από πολυεθνικές εταιρείες, που συζητήθηκαν, πάρα πολύ αρνητικά.**

**Και επειδή η Κυβέρνηση αυτή προσανατολίζεται σε μία εμπορική χρήση του πολιτισμού, χωρίς όρια, θέτουμε αυτή την ανησυχία, επαναλαμβάνοντας ότι το θέμα δεν σχετίζεται, βέβαια, με τις προθέσεις της Ινδίας, για να μην παρεξηγηθούμε, αλλά με το κακό παρελθόν του ελληνικού Υπουργείου Πολιτισμού. Είναι ένα ζήτημα, το οποίο πρέπει να δούμε. Ακόμη αναφέρεται η συμμετοχή και του ΕΚΟΜΕ στο κοινό αυτό το πλαίσιο για την προώθηση των οπτικοακουστικών παραγωγών.**

**Σε πολύ πρόσφατη, όμως συνέντευξη ο Υφυπουργός Πολιτισμού εξήγγειλε τη συγχώνευση του Ε.Κ.Ο.Μ.Ε. με το Εθνικό Κέντρο Κινηματογράφου και τον Οργανισμό Πνευματικής Ιδιοκτησίας και το ερώτημα, που θέτουμε, κύριε Υπουργέ, επί του ζητήματος είναι τελικά ποιος θα συνεργάζεται με ποιον και πώς θα ισχύσει η Συμφωνία αυτή, όταν ο φορέας, που προβλέπεται να υλοποιήσει τη συνεργασία, θα καταργηθεί και στη θέση του θα δημιουργηθεί κάτι, που σήμερα ακόμη δεν το γνωρίζουμε;**

**Επίσης, θα θέλαμε να ζητήσουμε και μια νομοθετική αποσαφήνιση από τον Υπουργό Πολιτισμού, σε σχέση με το άρθρο 18 και τη χρήση του όρου «βιοδεδομένα». Προβλέπεται, συγκεκριμένα, στο άρθρο, όπως αναφέρεται, «η αποστολή βιοδεδομένων στις περιπτώσεις καλλιτεχνικών αποστολών, που θα επισκέπτονται την άλλη χώρα». Δεν αναφέρεται, όμως, συγκεκριμένα, τι θα είναι αυτά τα «βιοδεδομένα» και έχουμε την εντύπωση ότι η χρήση του όρου είναι ή άστοχη ή θα πρέπει να αναφερθούν ρητά ποια είναι αυτά τα βιοδεδομένα. Γιατί χρειάζονται τα βιοδεδομένα, παραδείγματος χάριν, των ηθοποιών, που θα πάνε, με μια παράσταση στην Ινδία; Τι παραπάνω θα αποστέλλεται εκτός από αυτά, που ήδη υπάρχουν, τα διαβατήρια, δηλαδή, των ταξιδιωτών; Θα πρέπει να μας εξηγήσετε, λοιπόν, αυτή η νομοθετική διατύπωση, γιατί υπάρχει, ώστε να είναι και συγκεκριμένη η καταγραφή, έστω και τώρα στα Πρακτικά της Επιτροπής της Βουλής, με δεδομένο ότι η διατύπωση στο κείμενο της διεθνούς Συμφωνίας δεν μπορεί να αλλάξει, αλλά τουλάχιστον να γραφτεί στα Πρακτικά αυτή η αποσαφήνιση.**

**Με αυτές, λοιπόν, τις γενικές σκέψεις, θα θέλαμε να υπογραμμίσουμε την προσήλωσή μας στο στόχο μας, στην εμβάθυνση της πολιτιστικής και μορφωτικής μας συνεργασίας με την Ινδία και καλούμε το Υπουργείο Πολιτισμού να μας παρουσιάσει μια αναλυτική ενημέρωση για τις πραγματικές συνεργασίες, που εξελίσσονται, αυτή τη στιγμή, στην Ινδία και στον τομέα του Πολιτισμού. Δηλαδή, που βρίσκονται επί του πεδίου και πώς θα προχωρήσουμε επί του πρακτέου, στο επόμενο διάστημα; Το θεσμικό πλαίσιο είναι σημαντικό σαφέστατα, αλλά πρέπει να έχουμε και την πραγματική εικόνα, για να ξέρουμε από πού ξεκινάμε και πού θέλουμε να πάμε, σε αυτού του είδους τις συνεργασίες.**

**Με αυτές τις παρατηρήσεις, θα θέλαμε να εκφράσουμε τη θετική μας ψήφο επί της Κύρωσης της Συμφωνίας αυτής με την Ινδία και αναμένουμε να ακούσουμε από το Υπουργείο συγκεκριμένες απαντήσεις στα ζητήματα, που θέσαμε, σε αυτά τα ιδιαίτερα θέματα, σε σχέση με τα άρθρα της Συμφωνίας, αλλά και σε σχέση με τη στρατηγική του Υπουργείου Πολιτισμού στον ευρύτερο στόχο, αυτόν της πολιτιστικής διπλωματίας και για την προώθηση της διεθνούς ειρήνης. Σας ευχαριστώ.**

**ΧΡΗΣΤΟΣ ΚΕΛΛΑΣ (Πρόεδρος της Επιτροπής): Ευχαριστούμε, κυρία Μάλαμα.**

**Τον λόγο έχει η Ειδική Αγορήτρια της Κοινοβουλευτικής Ομάδας του «ΠΑΣΟΚ - Κίνημα Αλλαγής», κυρία Παναγιώτα Γρηγοράκου.**

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. του «ΠΑΣΟΚ – Κίνημα Αλλαγής»): Ευχαριστώ πολύ, κύριε Πρόεδρε.**

**Κύριε Υπουργέ, κυρίες και κύριοι συνάδελφοι, και εμείς, ως ΠΑΣΟΚ, δεν θα μπορούσαμε να ξεκινήσουμε τη σημερινή μας συζήτηση και εισήγηση, χωρίς να γίνει μια αναφορά στα όσα τραγικά συμβαίνουν με τη Χαμάς και το Ισραήλ. Οι απίστευτες βιαιότητες στις τρομοκρατικές επιθέσεις της Χαμάς, πριν από δύο εβδομάδες, άνοιξαν έναν νέο κύκλο βίας, σε μια εύφλεκτη περιοχή. Οι επιθέσεις αυτές, με δολοφονίες και απαγωγές αμάχων, που η βαρβαρότητα τους θύμιζε σε πολλά το Isis, όχι μόνο δεν εξυπηρετούν το δίκαιο αγώνα των Παλαιστινίων, για ίδρυση ενός ανεξάρτητου κράτους, με πρωτεύουσα την Ανατολική Ιερουσαλήμ, αλλά αντιθέτως τον υπονομεύουν. Το Ισραήλ έχει κάθε δικαίωμα να αμυνθεί και να προστατεύσει τους πολίτες του, όμως αυτό πρέπει να γίνει, με απόλυτο σεβασμό, στο διεθνές δίκαιο και στη ζωή των αμάχων. Άλλο πράγμα η άμυνα και άλλο πράγμα η εκδίκηση. Πάγια θέση μας είναι ότι για να υπάρξει ειρήνη και σταθερότητα στην περιοχή, πρέπει να γίνουν σεβαστά το διεθνές δίκαιο και τα ψηφίσματα του Οργανισμού Ηνωμένων Εθνών, που αφορούν το παλαιστινιακό ζήτημα.**

**Ας προχωρήσουμε, τώρα, στο συζητούμενο σχέδιο νόμου, που αφορά την Κύρωση του Προγράμματος Πολιτιστικών και Εκπαιδευτικών Ανταλλαγών, μεταξύ Ελλάδας και Ινδίας, για τα έτη 2022 – 2026, το οποίο υπεγράφη, στο Νέο Δελχί, στις 23 Μαρτίου του 2022, όπου για εμάς αποκτά μια άλλη βαρύτητα. Μια άλλη βαρύτητα, γιατί πλέον δεν μιλάμε για μια Ινδία, η οποία είναι συνυφασμένη, που προφανώς και ακόμη έχει σχέση, αλλά στο μυαλό μας, πλέον, δεν πρέπει να έχουμε την Ινδία, με το Ταζ Μαχάλ και τις διάφορες θρησκευτικές και λατρευτικές τελετές, στο Γάγγη, αλλά σε μία περίοδο ανακατατάξεων, για την παγκόσμια κοινότητα, η Ινδία είναι μια χώρα, η οποία αναπτύσσεται ραγδαία, υιοθετώντας έναν πραγματισμό, απέναντι στις κοινές παγκόσμιες προκλήσεις, που θα καθορίσουν το μέλλον του πλανήτη και αφορούν φυσικά την κλιματική αλλαγή, την ενεργειακή μετάβαση, τις νέες τεχνολογίες, την ανάπτυξη της τεχνητής νοημοσύνης και τις πανδημίες. Αυτό, άλλωστε, επιβεβαιώνεται και από τον οίκο αξιολόγησης Standard & Poor’s, ο οποίος μιλάει για τη στιγμή της Ινδίας, προβλέποντας στο τέλος της δεκαετίας, την είσοδό της στο κλειστό κλαμπ των ισχυρότερων κρατών του πλανήτη. Προφανώς, αυτό το οποίο κάνει η συγκεκριμένη Κύρωση, είναι να επιβεβαιώνει τους ιστορικούς δεσμούς φιλίας, που συνδέουν τη χώρα μας με την Ινδία, οι οποίες σαφώς και έχουν μακρόχρονη ιστορία. Όμως, η εν λόγω Κύρωση προωθεί και τη συνεργασία μεταξύ των δύο χωρών στους τομείς του πολιτισμού και της εκπαίδευσης, τομείς, που αποτελούν, παραδοσιακά, έναν ευνοϊκό χώρο, για την ανταλλαγή καλών πρακτικών πληροφοριών, εμπειρογνωμόνων και τεχνογνωσίας.**

**Τα 19 άρθρα του κυρούμενου Προγράμματος καλύπτουν όλο το φάσμα των φορέων πολιτισμού και εκπαίδευσης από τη μουσική, το θέατρο, τον κινηματογράφο, μέχρι και την Δευτεροβάθμια και την Ανώτατη Εκπαίδευση, τη μετάφραση λογοτεχνικών έργων και τη διοργάνωση φεστιβάλ, με την ανταλλαγή περιοδειών καλλιτεχνικών ομάδων πολυπληθών συμμετοχών, από κάθε πλευρά. Αυτό, στο οποίο θα θέλαμε να εστιάσουμε εμείς, είναι ότι κάθε κύρωση προγράμματος πολιτιστικών και εκπαιδευτικών ανταλλαγών, μεταξύ χωρών, παραπέμπει ευθέως στη λέξη «εξωστρέφεια» και το ερώτημα, το οποίο προκύπτει, είναι τελικά πόσο εξωστρεφής είναι σήμερα ο ελληνικός πολιτισμός. Και, βέβαια, δεν μιλάμε για την εξωστρέφεια, στο επίπεδο της πολιτιστικής μας κληρονομιάς, που συνδέεται, άμεσα, με το τουριστικό προϊόν της χώρας μας και ως εκ τούτου βρίσκεται σε μια προνομιακή θέση, χωρίς βέβαια αυτό να σημαίνει ότι δεν υπάρχουν και άλλα πολλά να γίνουν. Μιλάμε για την εξωστρέφεια, που αφορά τη σύγχρονη δημιουργία και το σύγχρονο ελληνικό πολιτισμό. Διότι, κατά τη γνώμη μας, απαιτείται περαιτέρω αξιοποίηση του σύγχρονου πολιτισμού, καθώς μπορεί να διαδραματίσει σημαντικό ρόλο για την εικόνα της χώρας.**

**Η προσήλωση στην πολιτιστική κληρονομιά στερεί από τη χώρα μας την προβολή του πιο σύγχρονου προφίλ της. Επιπλέον, στη χώρα μας έχουμε, αφενός ένα σημαντικό δυναμικό καλλιτεχνών, αφετέρου εξειδικευμένων επαγγελματιών, στο χώρο του πολιτισμού, που μπορούμε να αναδείξουμε. Ποιες είναι άραγε οι δράσεις, που έχουν θεσμοθετηθεί, προς αυτή την κατεύθυνση; Γι’ αυτό θα θέλαμε να δώσουμε ένα συγκεκριμένο παράδειγμα, μέσα από το συζητούμενο νομοσχέδιο. Υπάρχει ή θα υπάρξει κάποια πλατφόρμα, όπου οι ενδιαφερόμενοι καλλιτέχνες ή φορείς θα μπορούσαν να αναζητήσουν φεστιβάλ ή εκθέσεις ή ερευνητικά προγράμματα στην Ινδία, για τα οποία θα καλούνται να εκδηλώσουν ενδιαφέρον; Πώς θα χρηματοδοτηθούν αυτά; Πόσο έγκυρη θα είναι η χρηματοδότηση, ώστε να εξασφαλισθεί η συμμετοχή; Η Έκθεση του Γενικού Λογιστηρίου του Κράτους είναι ασαφής, δεν δίνει κάποιο συγκεκριμένο κονδύλι. Με τι ποσοστό συμμετέχει το Υπουργείο και ποιο είναι το ποσοστό της ίδιας της συμμετοχής, στο παράδειγμα των 30.000 ευρώ, που απαιτούνται για τη διοργάνωση μιας έκθεσης φωτογραφίας, όπως αναφέρεται στην Έκθεση; Πώς θα χρηματοδοτούνται όλες αυτές οι δράσεις; Δεν προκύπτει κάτι τέτοιο, μέσα από τη Σύμβαση.**

**Για την ενίσχυση της εξωστρέφειας, επιβάλλεται να υπάρξει ευελιξία των εργαλείων χρηματοδότησης και των μορφών στήριξης, ώστε να ανταποκρίνονται στις αγορές, που αντιστοιχούν στους υποκλάδους του πολιτισμού. Προς την ίδια κατεύθυνση, δηλαδή, προς την κατεύθυνση της εξωστρέφειας του πολιτισμού μας, θα έπρεπε να υπάρχει και μια ενεργοποίηση και αξιοποίηση των Ελλήνων της διασποράς. Οι Έλληνες του εξωτερικού είναι αναμφίβολα οι καλύτεροι πρεσβευτές του πολιτισμού της χώρας και μπορούν να αξιοποιηθούν, προωθώντας το σύγχρονο πρόσωπο της χώρας, το οποίο και οι ίδιοι αντιπροσωπεύουν, άλλωστε, τόσο στις επιστήμες όσο και στην τέχνη.**

**Κυρίες και κύριοι συνάδελφοι, το συζητούμενο σχέδιο νόμου κινείται προς θετική κατεύθυνση, προσφέροντας ευκαιρίες, στο επίπεδο της εμβάθυνσης των σχέσεων Ινδίας και Ελλάδας, ενώ μπορεί να συμβάλει θετικά στο εμπορικό ισοζύγιο πολιτιστικών αγαθών και για τις δύο χώρες. Ωστόσο, θα πρέπει να εξασφαλισθεί η υλοποίηση του εν λόγω προγράμματος πολιτιστικών και εκπαιδευτικών ανταλλαγών, με συγκεκριμένες δράσεις, ενώ θα πρέπει να διευκολυνθεί, με κάθε τρόπο, η συμμετοχή, δηλαδή, με σημαντική μείωση της γραφειοκρατίας και εμπλοκή, όσο το δυνατόν περισσότερων πολιτιστικών και εκπαιδευτικών φορέων της χώρας. Συνεπώς, ως ΠΑΣΟΚ, επιφυλασσόμαστε για την ψήφο μας. Ευχαριστούμε.**

**ΧΡΗΣΤΟΣ ΚΕΛΛΑΣ (Πρόεδρος της Επιτροπής): Ευχαριστούμε την κυρία Γρηγοράκου.**

**Τον λόγο έχει η Ειδική Αγορήτρια της Κοινοβουλευτικής Ομάδας του Κομμουνιστικού Κόμματος Ελλάδος, κυρία Αφροδίτη Κτενά.**

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κομμουνιστικού Κόμματος Ελλάδος): Ευχαριστώ, κύριε Πρόεδρε.**

**Την ώρα που το κράτος του Ισραήλ κλιμακώνει τις επιθέσεις του, σε βάρος του παλαιστινιακού λαού και δεν περνάει μέρα, χωρίς να χτυπιούνται νοσοκομεία, ναοί, σχολεία, ακόμη και μονάδων του Ο.Η.Ε., η επίσκεψη του κυρίου Μητσοτάκη στην Ιερουσαλήμ και ο θερμός εναγκαλισμός με τον Πρωθυπουργό Νετανιάχου συνιστά πρόκληση και συνενοχή στο έγκλημα. Η δήλωση του κυρίου Μητσοτάκη, για το δικαίωμα του Ισραήλ στην αυτοάμυνα, που, όμως, πρέπει να ασκείται, χωρίς μεγάλο ανθρωπιστικό κόστος, πραγματικά προσβάλλει τον ελληνικό λαό και τη νοημοσύνη μας.**

Αλήθεια πόσο μεγάλο είναι το κόστος σε αίμα; Πόσο αίμα πρέπει να χυθεί, για να ασκηθεί το δικαίωμα στην αυτοάμυνα μιας κατοχικής δύναμης;

Καλούμε τον ελληνικό λαό να κλιμακώσει έμπρακτα την αλληλεγγύη του στον παλαιστινιακό λαό και να απαιτήσει απεμπλοκή, άμεσα, της Ελλάδας από τους σχεδιασμούς στη Μέση Ανατολή, να επιστρέψει η Φρεγάτα «Ψαρά», να μη δοθεί η βάση της Ελευσίνας για βομβαρδισμούς, να μη συμμετέχουμε στο έγκλημα εις βάρος του παλαιστινιακού λαού και καλούμε στο αυριανό συλλαλητήριο, στις 7 το απόγευμα, στην Ελευσίνα, προκειμένου να διαδηλώσουμε την αντίθεσή μας, σε αυτές τις εξελίξεις.

Τώρα, σε σχέση με τη Συμφωνία, από θέση αρχής, οι κομμουνιστές είμαστε αναφανδόν υπέρ των πολιτιστικών ανταλλαγών μεταξύ λαών και συνεργασίας μεταξύ επιστημόνων και καλλιτεχνών, γιατί πραγματικά, έτσι καλλιεργούνται και ενισχύονται δεσμοί φιλίας και προάγεται η ειρήνη. Οι προηγούμενοι ομιλητές, παρά τις αναφορές στο πλούσιο πολιτιστικό παρελθόν και των δύο λαών, έθεσαν σαφώς το πλαίσιο της Συμφωνίας αυτής στις σημερινές συνθήκες οξυμένων ανταγωνισμών στο οικονομικό και όχι μόνο επίπεδο.

Έχουμε, λοιπόν, σοβαρούς ενδοιασμούς, κατά πόσον μια τέτοια διακρατική Συμφωνία μπορεί, πράγματι, να συμβάλει στους σκοπούς, για τους οποίους υπογράφεται και δεν θα αξιοποιηθεί αντίθετα, για να εξυπηρετήσει τους πολυδιάστατους, πολυδαίδαλους και οξυμένους σήμερα ανταγωνισμούς, μεταξύ των διαφόρων ιμπεριαλιστικών στρατοπέδων και δεν θα συμβάλει στην παραπέρα εμπορευματοποίηση μιας σειράς προϊόντων και υπηρεσιών, στον τομέα του πολιτισμού και της εκπαίδευσης, όπως, ήδη, ακούσαμε από προηγούμενους ομιλητές, εις βάρος τελικά και των δύο λαών. Μάλιστα, σήμερα, με δεδομένη τη στάση, που έχει κρατήσει η παρούσα Κυβέρνηση, στον πόλεμο στην Ουκρανία και τώρα στην Παλαιστίνη, που συμμετέχει και πρωτοστατεί, στο πλαίσιο, που έχουν χαράξει Η.Π.Α., ΝΑΤΟ και Ευρωπαϊκή Ένωση, με δεδομένη την πρόσφατη εμπειρία με το άθλιο εμπάργκο, που επιβλήθηκε από σειρά χωρών του ΝΑΤΟ, σε έργα της παγκόσμιας διανόησης και της τέχνης, επειδή παρέπεμπαν σε Ρώσους δημιουργούς, ανεξαρτήτως εποχής ή είχαν παράγωγα της λέξης «Ρωσία», στον τίτλο τους. Όπως, παραδείγματος χάρη, έχουμε δει πρόσφατα τη μετονομασία του πίνακα του Ντεγκά «Ρωσίδες χορεύτριες» σε «Ουκρανές χορεύτριες» από την Εθνική Πινακοθήκη του Λονδίνου ή τη μετονομασία της οδού Πούσκιν, στο Κίεβο ή την ακύρωση συναυλιών και παραστάσεων από καλλιτεχνικά σχήματα της Ρωσίας, αλλά και μόλις πριν μια βδομάδα, είδαμε την ακύρωση της βράβευσης της Παλαιστίνιας συγγραφέως Αντάνια Σίμπλι, στην έκθεση Βιβλίου  στη Φρανκφούρτη. Όλα αυτά, λοιπόν, συνιστούν αθλιότητα και υποκρισία και δεν αφήνουν πολλά περιθώρια αισιοδοξίας, ότι θα υπάρξουν δράσεις, που, πραγματικά, θα συμβάλουν στην καλλιέργεια της φιλίας, της αλληλεγγύης, της αλληλοκατανόησης, ανάμεσα στους δύο λαούς.

Τώρα, πιο συγκεκριμένα για τα άρθρα της Συμφωνίας, έχουμε μια γενική παρατήρηση. Αναφέρθηκαν και οι προηγούμενοι ομιλητές στο ότι η Συμφωνία είναι γενικόλογη και ασαφής. Έχουμε εκτεταμένους τίτλους, χωρίς προσδιορισμό περιεχομένου, κριτηρίων για την επιλογή των έργων, των ομάδων, των σχημάτων, που θα πάρουν μέρος. Έγινε αναφορά στα βιοδεδομένα, που θα ανταλλάσσονται και όλα αυτά καταλαβαίνουμε, από το πως διατυπώνεται το τελικό κείμενο της Συμφωνίας, ότι μένει να συγκεκριμενοποιηθούν κατά την υλοποίησή της. Από ποιον, άραγε;

Δεν υφίστανται, αυτή τη στιγμή, άλλες δομές, μέσω των οποίων, θα μπορούσαν οι δύο λαοί να έρθουν πιο κοντά. Δεν υπάρχει προηγούμενη συνεργασία φορέων, απ’ όσο ξέρουμε εμείς, τουλάχιστον, πάνω στην οποία να πατάει η Συμφωνία. Άρα, όλα φαίνεται -και θέλουμε μια διευκρίνηση σε αυτό – ότι θα συμφωνούνται σε επίπεδο Υπουργείων, πλήρως ελεγχόμενων από την εκάστοτε Κυβέρνηση ή και δομών, που θα δημιουργούνται, ad hoc, χωρίς κριτήρια, με αδιαφανείς διαδικασίες. Το λέμε, γιατί έχουμε προηγούμενη εμπειρία. Έχουμε εμπειρία από τους μηχανισμούς, που διαχρονικά έχουν ψηφιστεί από Κυβερνήσεις, όπως είναι το Μητρώο Πιστοποιημένων Φορέων και Προσώπων στο Υπουργείο Πολιτισμού και έχουμε εμπειρία από τον τρόπο χρηματοδότησης των διαφόρων σχημάτων και προσώπων.

Τέλος, για να κλείσω το θέμα επί της αρχής, αν θέλετε, επιθυμούμε, επίσης, να τονίσουμε άλλη μια φορά τη διαφωνία μας για τους μακροχρόνιους δανεισμούς μνημείων πολιτιστικής κληρονομιάς. Το έχουμε διατυπώσει και στο παρελθόν, στο πλαίσιο της συζήτησης του Κώδικα Πολιτιστικής Κληρονομιάς και για το λόγο αυτόν εκφράζουμε την αντίθεσή μας στο άρθρο 9 του Προγράμματος.

Έχουμε, επίσης, ένα διευκρινιστικό ερώτημα, στο άρθρο 12, για παράδειγμα. Τι εννοείτε, με τον όρο «επαγγελματίες»; «Επαγγελματίες μουσείων, επαγγελματίες γραμματείας, επικοινωνίας επιστημών» στο άρθρο 12;

Μάλιστα, συγκεκριμένα είναι Senior level Science Communication professional, που μεταφράζεται ανώτερου επιπέδου επαγγελματίας Επικοινωνίας Επιστημών. Πραγματικά, δεν καταλαβαίνω τι σημαίνει αυτό. Θα θέλαμε μια διευκρίνηση για ποιο λόγο, για παράδειγμα, περιγράφεται έτσι; Με ποια κριτήρια θα επιλέγεται αυτό το άτομο; Γιατί είναι ένα; Τι σημαίνει ανώτερου επιπέδου; Πώς πιστοποιείται αυτό; Γιατί επαγγελματίας και όχι, για παράδειγμα, κάποιος από το δυναμικό του Υπουργείου Παιδείας ή του Υπουργείου Πολιτισμού ή σε κάποιον από τους εποπτευόμενους από αυτά φορείς; Τι σημαίνει, δηλαδή, η χρήση αυτού του όρου και γιατί χρησιμοποιείται αυτός σε αυτή τη Συμφωνία;

Τέλος και θα κλείσω με αυτό, κάτι πολύ σημαντικό. Είμαστε αντίθετοι με το άρθρο 8, ως προς το σκέλος, που αφορά τη δημιουργία κοινών προπτυχιακών και μεταπτυχιακών προγραμμάτων σπουδών. Και αυτό, γιατί αξιοποιεί το ισχύον, αντιδραστικό κατ’ εμάς, θεσμικό πλαίσιο για την Τριτοβάθμια Εκπαίδευση, όπως διαμορφώθηκε, πέρυσι, με τον ν. 4957/2022, που ψηφίστηκε, όπως θυμάστε, εν μέσω έντονων αντιδράσεων και κινητοποιήσεων της πανεπιστημιακής κοινότητας. Τα προγράμματα αυτά, με τη λογική, που διαπνέει το νόμο, διευρύνουν την εμπορευματοποίηση της εκπαίδευσης, στο όνομα της εξωστρέφειας. Σημειώνουμε εδώ πέρα - να σας θυμίσω - ότι στο όνομα της εξωστρέφειας εισήχθησαν και τελικά επιβλήθηκαν δίδακτρα στα Βρετανικά Πανεπιστήμια, η εμπορική λειτουργία των οποίων αποτελεί και τον οδηγό, αν θέλετε, τον μπούσουλα, για το ν. 4957/2022.

Φυσικά, δεν μας διαφεύγει η πρόσφατη εξαγγελία της Κυβέρνησης ότι προτίθεται να αξιοποιήσει το ούτως η άλλως προβληματικό άρθρο 28 του Συντάγματος, για τις Διακρατικές Συμφωνίες, προκειμένου να παρακάμψει το άρθρο 16 του Συντάγματος, που μπλοκάρει την ίδρυση ιδιωτικών πανεπιστημίων.

Με βάση, λοιπόν, όλα τα παραπάνω, καταψηφίζουμε την Κύρωση της Συμφωνίας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Κτενά.

Θα δώσω το λόγο τώρα στην Ειδική Αγορήτρια της Κοινοβουλευτικής Ομάδας «Ελληνική Λύση - Κυριάκος Βελόπουλος», την κυρία Σοφία Χάιδω Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια Κ.Ο. «Ελληνική Λύση – Κυριάκος Βελόπουλος»):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό κύρωση Πρόγραμμα πολιτιστικών και εκπαιδευτικών ανταλλαγών, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας, για τα έτη 2022 – 2026, υπεγράφη, στο Νέο Δελχί, στις 23/3/2022. Το 2022 πέρασε και το 2023 φτάνει στο τέλος του.

Σύμφωνα και με την Αιτιολογική Έκθεση, το προς κύρωση Πρόγραμμα στοχεύει στην ενδυνάμωση των δεσμών φιλίας, μεταξύ των Μερών, στο πλαίσιο της μορφωτικής Συμφωνίας, που υπεγράφη, την 22α Ιουνίου 1961.

Οι δράσεις, που έγιναν, από τότε ως σήμερα, βάσει της ως άνω Συμφωνίας, έχουν αξιολογηθεί;

Παρατηρούμε ότι προβλέπεται από τα άρθρα 1 και 2, αναφορικά με τη μουσική και το χορό, αλλά και το θέατρο, ότι οι Συμβαλλόμενοι θα ανταλλάσσουν μουσικά και χορευτικά σύνολα, αλλά και θεατρικές παραστάσεις.

Τα ερωτήματα, που προκύπτουν, εδώ είναι: Πώς και από ποιον θα επιλέγεται η εκάστοτε θεατρική παράσταση, που θα πηγαίνει στη συμβαλλόμενη χώρα;

Θα υπάρχει αντίτιμο στην παράσταση και αν ναι, ποιος θα παίρνει τα έσοδα και ποιος θα είναι αρμόδιος για την έκδοση και το κόστος των θεατρικών περιοδικών και εκδόσεων;

Στο άρθρο 3, προβλέπεται ότι οι Συμβαλλόμενοι θα ανταλλάσσουν εκθέσεις σύγχρονης και μοντέρνας τέχνης και θα προσκαλούν εμπειρογνώμονες από την άλλη πλευρά, για να συμμετέχουν, σε διεθνή σεμινάρια και λοιπά.

Ενώ αποτελεί ένα σημαντικό βήμα για την προαγωγή της τέχνης, δεν μας λέτε ποιος θα είναι υπεύθυνος, για την προστασία των έργων. Τι θα γίνεται, σε περίπτωση κλοπής ή καταστροφής τους και φυσικά ποιος θα καλύπτει τα έξοδα των εμπειρογνωμόνων, οι οποίοι δεν μας ενημερώνετε και με ποια κριτήρια επιλέγονται;

Στο άρθρο 4, αναφορικά με την Αρχαιολογία, μας λέτε ότι οι δύο Συμβαλλόμενοι θα υποστηρίξουν τη συνεργασία, στον τομέα προστασίας, συντήρησης, αποκατάστασης και προώθησης της πολιτιστικής κληρονομιάς και των δύο χωρών, θα ανταλλάσσουν εμπειρογνώμονες, στον τομέα της προστασίας, αποκατάστασης και συντήρησης αρχαίων μνημείων και αρχαιολογικών χώρων κλπ. και θα συνεργάζονται, για να αποτρέπουν την κλοπή, την παράνομη εκσκαφή και την παράνομη εισαγωγή της πολιτιστικής περιουσίας. Σύμφωνα με τον βρετανικό τύπο, η Ινδία σχεδιάζει να γίνει η φωνή για χώρες, που διεκδικούν επαναπατρισμό πολιτιστικών θησαυρών, καθώς και να πιέσει άλλες μεγάλες οικονομικές δυνάμεις να πράξουν το ίδιο. Ταυτόχρονα, έχει ορίσει την προστασία και τον επαναπατρισμό πολιτιστικής περιουσίας, ως μία από τις τέσσερις προτεραιότητες της προεδρίας της στο G20, ως προς τα θέματα του πολιτισμού. Μήπως θα πρέπει, στο πλαίσιο των διμερών σχέσεων, να προταθεί η δημιουργία κοινής ομάδας διεκδίκησης, με σκοπό την επιστροφή των γλυπτών του Παρθενώνα ή έστω κάποια στενή συνεργασία, με σκοπό την ως άνω διεκδίκηση; Αναφορικά με τους εμπειρογνώμονες, προβλέπονται χωριστές συμφωνίες, που θα προβλέπουν τους όρους, τη διάρκεια και τις οικονομικές λεπτομέρειες. Για ποιο λόγο, όμως, δεν μας πληροφορείτε από τώρα γι’ αυτά, στο πλαίσιο του υπό εξέταση νομοσχεδίου;

Το άρθρο 5 προβλέπει την ανταλλαγή πληροφοριών και εγγράφων, σχετικά με την ιστορία των δύο Μερών. Τι είδους πληροφοριών και τι είδους εγγράφων; Εδώ, χρειάζονται διευκρινίσεις. Σχετικά με την ανταλλαγή εμπειρογνωμόνων, για το διάστημα της μίας εβδομάδας, με ποια κριτήρια αυτοί θα επιλέγονται; Δεν μας δίνεται καμία περαιτέρω πληροφορία.

Ως προς την Ειδική Έκθεση, σύμφωνα με το άρθρο 75, παράγραφος 3 του Συντάγματος, σχετικά με τα οικονομικά αποτελέσματα, αναφορικά με τον Κρατικό προϋπολογισμό, αναφέρεται, ότι το ύψος της δαπάνης εκ των ανωτέρω αιτιών, δεν μπορεί να εκτιμηθεί, καθώς εξαρτάται από πραγματικά περιστατικά, αριθμό συμμετεχόντων και λοιπά και θα αντιμετωπιστεί από τις πιστώσεις του Κρατικού Προϋπολογισμού. Ενδεικτικά, το κόστος μετάβασης και πενθήμερης διαμονής δύο εμπειρογνωμόνων, στο Νέο Δελχί, ανέρχεται, κατ’ εκτίμηση, στο ποσό των 6.000 ευρώ περίπου. Με το «περίπου» και με το «δεν μπορεί να εκτιμηθεί», προφανώς και είμαστε αντίθετοι.

Στο άρθρο 6, όπου προβλέπεται η ανταλλαγή βιβλίων, εκδόσεων και η εν γένει υποστήριξη κοινών δραστηριοτήτων, πάνω σε αυτό το πλαίσιο, δεν διευκρινίζεται αναφορικά με την ανταλλαγή επαγγελματιών και εμπειρογνωμόνων, κατά πόσον αυτή θα επιβαρύνει τον Κρατικό προϋπολογισμό. Επί του προϋπολογισμού του Ιδρύματος Κρατικών Υποτροφιών, αναφέρεται σχετικά, ότι θα προκύψει ενδεχόμενη δαπάνη από την προώθηση της συνεργασίας, μεταξύ των εθνικών βιβλιοθηκών, συμπεριλαμβανομένης της ανταλλαγής βιβλίων και εκδόσεων και της υποστήριξης κοινών δραστηριοτήτων, στους τομείς έρευνας, ψηφιοποίησης και ανταλλαγής επαγγελματιών και εμπειρογνωμόνων. Υπάρχει κάτι, για το οποίο να είστε σε θέση να μιλήσετε με στοιχεία;

Στο άρθρο 7, προβλέπεται η συνεργασία, με συμμετοχή σε προγράμματα, δραστηριότητες, εκθέσεις, μεταξύ σχολείων, κυρίως σχολείων δευτεροβάθμιας εκπαίδευσης, με τη χρήση τεχνολογίας, πληροφοριών και επικοινωνίας, για την ανταλλαγή γνώσεων και εμπειριών, σε τομείς αμοιβαίου ενδιαφέροντος, όπως ιστορία, πολιτισμός, εκμάθησης γλώσσας κλπ. Είναι απορίας άξιον πώς θα μπορέσουμε να υποστηρίξουμε τα ως άνω, τη στιγμή που στα ελληνικά σχολεία μας, που βρίσκονται στο εξωτερικό, υπάρχουν τεράστια ελλείμματα, ιδίως λόγω της υποστελέχωσης τους.

Το άρθρο 8 αναφέρεται στη βελτίωση της συνεργασίας, στον τομέα της ανώτατης εκπαίδευσης, όπου προβλέπεται, μεταξύ άλλων, ότι τα Μέρη θα εξετάσουν τη δυνατότητα δημιουργίας κοινών προπτυχιακών και μεταπτυχιακών προγραμμάτων αμοιβαίου ενδιαφέροντος. Δεν παραβλέπουμε το γεγονός, ότι η ελληνική γλώσσα, η ιστορία και η φιλοσοφία, μελετάται από ινδικά πανεπιστήμια, μέσω λειτουργίας σχετικών εδρών και σχολών, καθώς επίσης και συνεργασίας των πανεπιστημίων των δύο χωρών. Πλην, όμως και η ανώτατη εκπαίδευση στην Ελλάδα αντιμετωπίζει μείζονα προβλήματα, τόσο κτιριακά όσο και ζητήματα υποστελέχωσης και άλλα.

Στο άρθρο 9, προβλέπεται ότι τα δημόσια μουσεία των Συμβαλλομένων θα μπορούν να ανταλλάσσουν προσωρινές εκθέσεις και επαγγελματίες μουσείων. Μας προβληματίζει, όμως, ιδιαίτερα το γεγονός, ότι οι λεπτομέρειες θα οριστικοποιούνται, μέσω διπλωματικών οδών και χωριστών συμφωνιών, ορίζοντας τους όρους, τη διάρκεια και τις οικονομικές λεπτομέρειες. Είναι σημαντικό να προάγουμε τον ελληνικό πολιτισμό, αλλά εξίσου σημαντικό είναι να διαφυλάττουμε τα έργα τέχνης. Γιατί χωριστές συμφωνίες, με πόση διάρκεια και με ποιους οικονομικούς όρους; Τα ίδια ερωτήματα ανακύπτουν και σχετικά με την ανταλλαγή επαγγελματιών των μουσείων. Επί τη ευκαιρία, αλήθεια, με το «Ακροπόλ Ακρός», τι ακριβώς συμβαίνει; Πώς δικαιολογείται η τόση καθυστέρηση; Με τα κονδύλια του ΕΣΠΑ τι γίνεται;

Με το άρθρο 10, επιδιώκεται η συνεργασία στον τομέα της λογοτεχνίας, που είναι ιδιαιτέρως σημαντική. Όμως, πάλι δεν μας λέτε τίποτα περί των οικονομικών επιβαρύνσεων, που θα προκύψουν, από την ανταλλαγή αντιπροσωπειών συγγραφέων.

Με το άρθρο 11, προωθείται η συνεργασία στον τομέα της έρευνας. Σε κάθε περίπτωση, όμως, όλα πρέπει να γίνονται, σε ένα πλαίσιο προστασίας της καλλιτεχνικής κληρονομιάς και των παραδόσεων της κάθε χώρας.

Στο άρθρο 12, προβλέπεται, ότι οι δύο Συμβαλλόμενοι θα ανταλλάσσουν ένα ανώτερο επίπεδο επαγγελματία επικοινωνίας επιστημών, για να μελετά τα κέντρα, μουσεία επιστημών και τα μη επίσημα επιστημονικά εκπαιδευτικά προγράμματα επί αμοιβαίας βάσης. Από ποιον θα επιλέγεται και με ποια κριτήρια;

Στο άρθρο 13, προβλέπονται οι επισκέψεις εμπειρογνωμόνων της ανθρωπολογίας διαφορετικών ιδρυμάτων και των δύο χωρών, χωρίς να αναφέρονται τα κριτήρια επιλογής τους, ενώ στο άρθρο 14, ότι οι Συμβαλλόμενοι θα διεξάγουν φεστιβάλ, στη χώρα του άλλου, με ανταλλαγή περιοδειών, καλλιτεχνικών ομάδων, πολυπληθών συμμετοχών, από κάθε πλευρά. Με αόριστο κόστος;

Με το άρθρο 15, οι Συμβαλλόμενοι θα ενθαρρύνουν την ανταλλαγή τεχνογνωσίας και βέλτιστων πρακτικών, που θα εφαρμόζονται, στον τομέα πολιτιστικής και δημιουργικής βιομηχανίας, γεγονός θεμιτό, ενώ με το άρθρο 16, προβλέπεται η ανταλλαγή προγραμμάτων, απεικονίζοντας διάφορες πτυχές της ζωής και του πολιτισμού στις δύο χώρες, μέσω του αντίστοιχου ραδιοτηλεοπτικού οργανισμού τους. Οι λεπτομέρειες αυτής της ανταλλαγής θα συμφωνούνται, λέτε «αμοιβαία», από τους Συμβαλλόμενους, μέσω διπλωματικών οδών. Γιατί δεν τίθεται έστω κάποιο αόριστο παρόν;

Στο άρθρο 17, θα πρέπει να προσδιοριστεί το κόστος επιβάρυνσης του Κρατικού μας Προϋπολογισμού από την ανταλλαγή προγραμμάτων νεολαίας, συμμετοχή σε φεστιβάλ νεολαιών σε κάθε χώρα, επισκέψεις των εμπειρογνωμόνων επικεφαλής των θεμάτων νεολαίας.

Στο άρθρο 18, αναφορικά με τις γενικές και οικονομικές διατάξεις, θα πρέπει να προσδιοριστεί το κόστος επιβάρυνσης του Κρατικού μας Προϋπολογισμού, από την ανταλλαγή ατόμων, αντιπροσωπειών, εκθέσεων και υλικών. Επιπλέον, δεν διευκρινίζονται ρητά τα έξοδα, για τα διεθνή ταξιδιωτικά έξοδα, για διαμονή και διατροφή, έξοδα μετακινήσεων και ιατρικής φροντίδας, τα οποία θα επιβαρύνουν τον Κρατικό Προϋπολογισμό αμφοτέρων των Συμβαλλομένων Μερών. Αναντίρρητα, η Ελλάδα και η Ινδία έχουν εμβαθύνει τη συνεργασία τους και σε άλλους κρίσιμους τομείς και η συνεργασία τους είναι πολυεπίπεδη, όμως, στο υπό εξέταση πρόγραμμα, υπάρχουν αοριστίες, οι οποίες πρέπει να διευκρινιστούν.

Για την ψήφιση του παρόντος, επιφυλασσόμαστε για την Ολομέλεια. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Αξιότιμε, κύριε Πρόεδρε, αξιότιμε, κύριε Υπουργέ, αξιότιμοι κυρίες και κύριοι συνάδελφοι, καταρχάς και εγώ θα εκφράσω τη βαθύτατη θλίψη μου, καθόσον ευρισκόμεθα σε μια διελκυστίνδα οξυμένης αντιπαραθέσεως, εξ αφορμής της τρομοκρατικής επιθέσεως της Χαμάς προς το Ισραήλ και ως πρωτίστως χριστιανοί ορθόδοξοι, προσευχόμεθα, μετά συντριβής καρδίας, αφενός και αφετέρου, ευαγγελιζόμεθα, με γνώμονα, κράτιστο γνώμονα, τη διεθνή νομιμότητα, τα ψηφίσματα του Ο.Η.Ε. και την περιφρούρηση των θεμελιωδών ατομικών δικαιωμάτων και ελευθεριών, ιδίως προς τον άμαχο πληθυσμό, να επιτευχθεί και να ανορθωθεί η ειρήνη, ένθεν κακείθεν, ούτως ώστε να υπάρχει πλήρης ειρηνική συνύπαρξη στο μέτρο του δυνατού.

Τηρουμένων των αναλογιών, εξ αφορμής αυτού, το οποίο βιώνουμε, θεωρώ ότι είναι λίαν επίκαιρη η σημερινή συνεδρίαση, καθότι άγεται προς ψήφιση ένα σχέδιο νόμου, το οποίο ανατέμνει ακριβώς την προαναφερθείσα κατάσταση, τουλάχιστον, κατά το μάλλον ή ήττον, στο μέτρο, που αφορά τη σύσφιξη των σχέσεων μεταξύ των λαών. Από την πλευρά των Σπαρτιατών, βεβαίως, όπου έχουμε τοποθετηθεί, διεξοδικώς και δημοσίως, αναφορικώς με την προάσπιση της πολιτισμικής ταυτότητας, έχουμε ταχθεί υπέρ ενός ευρωσκεπτικισμού, ακριβώς για τον λόγο, διότι καταλύεται η εκάστοτε πολιτισμική ταυτότητα και η παράδοση, ακριβώς επειδή είμεθα υπέρ της αλληλοπεριχώρησης και της συναλληλίας, ουσιαστικά των πολιτισμικών ταυτοτήτων και όχι υπέρ της ομοιογενοποιήσεως, όπου επιτάσσει αυτό το σύγχρονο φαινόμενο, το οποίο ονομάζεται «παγκοσμιοποίηση».

Άρα, για τους λόγους αυτούς, «επιλείψει γαρ με διηγούμενον ο χρόνος», εμείς θα ταχθούμε, σε κάθε περίπτωση, υπέρ αυτού του σχεδίου νόμου, διότι, πέραν του γεγονότος ότι εμπεδώνει τις σχέσεις φιλίας μεταξύ των συμβαλλομένων εθνών, κρατών, τόσο της Ελλάδας, όσο και της Ινδίας, δημιουργεί και μια γόνιμη αλληλεπίδραση, καθόσον αφορά την ιστορία και τον πολιτισμό - δομικά στοιχεία της ιδιοπροσωπίας, τα οποία θα αποτελέσουν ένα κρίσιμο εφαλτήριο μεταλαμπάδευσης και εν τοις πράγμασι εμπέδωσης της πολιτισμικής διπλωματίας.

Το καίριο και το ακανθώδες είναι η πολιτισμική διπλωματία. Είναι η κλείδα, το κλειδί, δηλαδή, το οποίο, κατ’ αυτόν τον τρόπο – δηλαδή, μέσω της συνύπαρξης των λαών – θα μπορέσει να εξελιχθεί και να μεταλαμπαδευτεί και να αποτελέσει ένα ιδεώδες πρότυπο, ουσιαστικά, διακυβέρνησης μεταξύ των λαών - εθνών. Είναι, εν τοις πράγμασι, μια μεγάλη ευκαιρία τέτοιου είδους κυρώσεις, όπου οι λαοί, οι παραδόσεις, τα ήθη και έθιμα, η λογοτεχνία - υπάρχουν αρμοδιέστεροι από εμένα συνάδελφοι βουλευτές, οι οποίοι ανήκουν στον καλλιτεχνικό χώρο- δηλαδή, θέλω να πω ότι είναι ευχής έργο η πολιτισμική διπλωματία να αποτελέσει την κρίσιμη μετάβαση, για την εμπέδωση της ειρήνης, μεταξύ των λαών, αφενός, που είναι το ζητούμενο και αφετέρου, να διαφυλαχθεί εις το ακέραιον η εκάστη ταυτότητα και η ιδιοπροσωπία, η διαχρονία της πολιτισμικής ταυτότητας του εκάστοτε έθνους, στα πλαίσια αυτών των οποίων εμείς πρεσβεύουμε, διαχρονικά. Το έχουμε πλειστάκις και κατ’ επανάληψη διατυπώσει και εκ του βήματος της Βουλής, τη διαφύλαξη, ουσιαστικά, της πολιτισμικής ταυτότητας, της παράδοσης, της εθνικής συνείδησης, όπως αυτή έχει αποτυπωθεί από την ίδρυση του ελλαδικού κράτους και εντεύθεν, αλλά και προηγουμένως -εννοώ όσον αφορά την έννομη τάξη, από τα πρωτόλεια του Συντάγματος μέχρι και τη σημερινή συνταγματική έννομη τάξη, ιδίως από το 1975 και εντεύθεν.

Άρα, λοιπόν, φρονώ ότι, πέραν της γραμματικής τρόπον τινά ερμηνείας των διατυπώσεων του υπό ψήφιση σχεδίου νόμου, πρέπει να προσηλωθούμε και στη διασταλτική ερμηνεία, όπως διεξήλθα προηγουμένως, ούτως ώστε να φωτίσουμε την πολιτισμική πτυχή και τη διπλωματική όψη, την οποία επιγεννά η επικύρωση ενός τέτοιου σχεδίου νόμου, μέσα στα πλαίσια δημιουργίας μελλοντικών ευρύτατων συμμαχιών, με κράτιστο γνώμονα – όπως είπα – τον πολιτισμό και την ιστορία.

Η Ινδία, μεταξύ άλλων, θα μπορούσα να μην κάνω μια ακροθιγή μνεία στο νομικό Μαχάτμα Γκάντι, ο οποίος μάς έχει διδάξει από την εν γένει στάση και δράση του, το ήθος, την παθητική αντίσταση και γενικότερα τον πλούτο της πολιτιστικής του διαδρομής και των αγώνων διεκδικήσεως του ύπατου διακυβεύματος εν τοις πράγμασι και οντολογικά και πραγματιστικά και εθνικά, το οποίο είναι το διακύβευμα της ελευθερίας, το δικαίωμα της αυτοδιάθεσης των λαών και το δικαίωμα κάθε προσωπικότητα, ο λαός, ο οποίος ουσιαστικά απαρτίζει το συλλογικό υποκείμενο, αλλά και τα έθνη - κράτη, να μπορούν να ζουν ελεύθερα και να διεκδικούν, πάντοτε, με γνώμονα τη νομιμότητα, την ελευθερία τους.

Μην έχοντας κάτι άλλο να προσθέσω, εν κατακλείδι, εμείς από την Κοινοβουλευτική Ομάδα των Σπαρτιατών, σαφώς θα ψηφίσουμε και θα επιδαψιλεύσουμε ουσιαστικά για το συγκεκριμένο σχέδιο νόμου, διότι, συγκυριακά, θεωρούμε ότι συνιστά ανυπερθέτως το πρόκριμα για επίλυση πάρα πολλών ζητημάτων, τα οποία άπτονται του πολιτικού και του διεθνούς δικαίου και σαφώς και του ευρωπαϊκού. Σας ευχαριστώ πάρα πολύ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αναγνωστοπούλου Αθανασία (Σία), Γεροβασίλη Όλγα, Ζεϊμπέκ Χουσείν, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Τζούφη Μερόπη, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Παπαδόπουλος Νικόλαος, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον Ειδικό Αγορητή των Σπαρτιατών, κύριο Κατσιβαρδά.

Το λόγο έχει ο Ειδικός Αγορητής της Κοινοβουλευτικής Ομάδας «Νίκη», κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»):** Ευχαριστώ, κύριε Πρόεδρε.

Αξιότιμε, κύριε Υπουργέ, αξιότιμοι κυρίες και κύριοι συνάδελφοι, και εμείς θέλουμε να εκφράσουμε πραγματικά τη θλίψη μας και τον αποτροπιασμό μας για τα εγκλήματα, που γίνονται, εδώ, στη γειτονιά μας. Για εμάς, την Κοινοβουλευτική Ομάδα «ΝΙΚΗ», ο άμαχος πληθυσμός και τα διαμελισμένα παιδιά, που έρχονται, είτε είναι εβραιόπουλα, είτε είναι αραβόπουλα, τον ίδιο πόνο μάς προκαλούν. Παρακαλούμε την Κυβέρνηση σας και την επιρροή, που ενδεχομένως μπορεί να έχει ο Πρωθυπουργός, στη σιωνιστική κυβέρνηση του κυρίου Νετανιάχου, να παρέμβει και να έρθει η ειρήνη, γιατί μπορεί η κατάσταση να ξεφύγει πάραυτα.

Το εν λόγω νομοσχέδιο, σίγουρα, θεωρούμε ότι είναι προς την καλή κατεύθυνση. Η Ελλάδα πάντα είναι φορέας πολιτισμού. Η Ινδία είναι μια γιγαντιαία χώρα της Ασίας, με αρχαία παράδοση και αυτή και κουλτούρα. Η Ελλάδα, σήμερα, μπορεί να είναι πληθυσμιακά μικρή και οικονομικά να συμπεριφέρεται σαν ένας οικονομικός νάνος, αλλά σίγουρα συνιστά έναν πνευματικό γίγαντα παγκοσμίου βεληνεκούς και γι’ αυτό μπορεί να σταθεί πολιτισμικά και να δώσει, όχι μόνο στην Ινδία, αλλά και στον παγκόσμιο πολιτισμό πάρα πολλά.

Εξαρτάται, αγαπητοί μου συνάδελφοι, γι’ αυτό απευθύνομαι στην Επιτροπή Μορφωτικών Υποθέσεων του ελληνικού Κοινοβουλίου, που θα συμβάλει στη μόρφωση και στη διαμόρφωση αυτού του λαού και είναι πάρα πολύ σημαντικό τι πρόσωπο θα δείξουμε ως Έλληνες. Τι πρόσωπο θα δείξουμε ! Θέλουμε να δείξουμε αυτό, που μας φόρεσαν, από την Ευρώπη και από την Αμερική, δηλαδή, του νεόκοπου Ευρωπαίου νεόφραγκου; Ή θέλουμε να δείξουμε ένα πρόσωπο του πραγματικού Έλληνα, που έρχεται από πολύ μακριά, από την ιστορία;

Ο κόσμος, όσο κι αν φαίνεται απίστευτο και σωβινιστικό - το ζήσαμε στην προηγούμενη πανδημία - περιμένει τι θα πούμε εμείς οι Έλληνες. Ξέρετε, δεν είναι σωβινιστικό αυτό. Ο Γερμανός καθηγητής Σουχαρίτ Μπαγκντί, ο Γάλλος Ραούλ Ντιντιέ περίμεναν και έλεγαν «τι θα κάνετε εσείς οι Έλληνες». Γιατί; Θα σας το πω κάποια άλλη φορά, δεν θέλω να καπηλεύομαι το χρόνο σας. Διότι, όλα από εδώ ξεκίνησαν, από αυτήν εδώ τη γωνιά της γης. Η Ιατρική, θέλετε; Η Γεωμετρία; Η Φιλοσοφία; Το Θέατρο; Το δράμα; Η κωμωδία; Με τι πρόσωπο, λοιπόν, θα βγούμε έξω, πολιτισμικά και θα διαδώσουμε τον πραγματικό ελληνικό πολιτισμό;

Προτάσεις της «Νίκης», σε αυτό το νομοσχέδιο, δεν θα συμπεριλάβουμε, αλλά, σε παρόμοια, θα ήθελα να τις λάβετε σοβαρά υπόψη σας.

Το βαρύ μας πυροβολικό, αυτήν τη στιγμή, και ακαδημαϊκοί το ομολογούν -να σας θυμίσω τον Ζολώτα και τα λοιπά - είναι η ελληνική γλώσσα. Είναι η πλουσιότερη, η ωραιότερη και η ιερότερη. Αυτό δεν το λέω εγώ, το λένε επίσημες μελέτες στο Πανεπιστήμιο της Καλιφόρνιας το IRVINE. Το IRVINE, από τα μεγαλύτερα πανεπιστήμια, που ασχολούνται, με τέτοια θέματα, έχουν βρει -μόνο αυτό που θα σας πω- ότι στη γλώσσα μας, κι ακόμα δεν έχει ολοκληρωθεί πλήρως η μελέτη, προσδίδουν 6 εκατομμύρια λέξεις και 71 λεκτικούς τύπους και υπότυπους, όταν η αγγλική έχει μόνο –ακούστε το αυτό – 490 χιλιάδες λέξεις και, αντί για 71 εκατομμύρια υπότυπους, που έχουμε εμείς, έχει περίπου 300.000.

Καταλαβαίνετε για τι γλώσσα μιλάμε; Η ωραιότερη, γιατί είναι εννοιολογική. Όλες οι επιστήμες δανείζονται τη δική μας γλώσσα. Στη δική μου την επιστήμη, ακόμη και σήμερα που έχει προχωρήσει τόσο η τεχνολογία, το 50% των λέξεων, που χρησιμοποιούνται στην ιατρική ορολογία, είναι ελληνικές.

Επίσης, είναι η ιερότερη. Ξέρετε, την Αγία Γραφή απαρτίζουν 76 βιβλία. Τα 75 γράφτηκαν απευθείας στην ελληνιστική γλώσσα και μόνον ένα στα αραμαϊκά, το Ευαγγέλιο του Ματθαίου. Αλλά και αυτό, επειδή αραμαϊκά δεν ήξεραν οι Εβραίοι της διασποράς, ο ίδιος πάλι το μετέφρασε στα ελληνικά. Και θα είναι μια σπουδαία γνώση και θα ήθελα να σας τη μεταγγίσω ότι η Παλαιά Διαθήκη μεταφράστηκε, περίπου, το 300 π.Χ. από τους 72 σοφούς της εποχής εκείνης. Το έκανε ο Φαραώ Πτολεμαίος, ο οποίος ήταν ελληνικής, μακεδονικής καταγωγής.

Ξέρετε, ήταν επίγονος του Μεγάλου Αλεξάνδρου ο παππούς του ο Πτολεμαίος, από την Πτολεμαΐδα, γι’ αυτό και τριακόσια χρόνια κυβέρνησαν ως Φαραώ στην Αίγυπτο. Γι’ αυτό και οι περισσότερες γυναίκες, Αρσινόες, Κλεοπάτρες κ.τ.λ., ήταν οι αυτοκράτειρες της εποχής εκείνης.

Αυτός, λοιπόν, ήθελε να ανταγωνιστεί σε δόξα τον Μέγα Αλέξανδρο και είπε στους σοφούς του κύκλου του «τι να κάνω;» και του είπαν οι Ιουδαίοι, πάντα, ξέρετε, γύρω από τους κύκλους των μεγάλων ηγετών έχουμε Ιουδαίους, είναι ικανότατοι άνθρωποι, «βασιλιά μου, θέλεις να ανταγωνιστείς τον Μέγα Αλέξανδρο; Μετάφρασε τα ιερά μας βιβλία στα ελληνικά». Όπερ και εγένετο.

Δεύτερος πυλώνας, στον οποίο πρέπει να σταθεί ένα τέτοιο νομοσχέδιο, είναι η λογοτεχνία μας.

Γνωρίζετε ότι για να μελετήσει σήμερα ο μέσος Έλληνας αρχαία ελληνική γραμματεία και λογοτεχνία, Αριστοτέλη, Πλάτωνα, Θουκυδίδη, πρέπει να πάει όχι στο Αριστοτέλειο Πανεπιστήμιο, όχι στο Καποδιστριακό, αλλά πρέπει να πάει να μεταβεί στις έδρες του Γέιλ και του Στάνφορντ και τα πανεπιστήμια του Καναδά και της Αυστραλίας; Αυτά έχουν και φιλοξενούν τα αρχαία μας κείμενα. Θέλει να μιλήσει για τους αγίους πατέρες, τον Ιωάννη τον Χρυσόστομο, παγκόσμια κείμενα, παγκόσμια ατίμητα πετράδια παγκοσμίου λογοτεχνίας, που αφαιρέθηκαν από τα δικά μας τα βιβλία;

Σας συνιστώ, εμάς που είμαστε δήθεν πολιτικοί, να μελετήσουμε τους λόγους προς Ευτρόπιο. Δεν πρέπει Έλληνας πολιτικός να μην ξέρει τον λόγο προς Ευτρόπιο του Αγίου Πατρός ή προς Αντριάντας. Ο λόγος προς Ευτρόπιο δείχνει πόσο σχετικά και εφήμερα είναι η δόξα, η ισχύς και ο πλούτος, που σήμερα είναι εκείνου, αύριο είναι αλλουνού και ουδέποτε κανενός.

Αυτά τα πετράδια πρέπει να τα δείξουμε και στα δικά μας βιβλία, που, όπως λέει ο Πρόεδρος μας, έχουν γίνει πανέρια με τις οχιές και δηλητηριάζουν την ελληνική παιδεία. Τα πιο ακίνδυνα κείμενα, μέσα στα βιβλία μας, είναι οι συνταγές μαγειρικής.

Τέλος, θέλω να πω λίγα για τη μουσική και για τους παραδοσιακούς μας χορούς. Υπάρχει και μια μουσική, στην οποία σχεδόν γυρίσαμε την πλάτη. Είναι πολύ σπουδαία μουσική, είναι η μουσική, που αναπτύχθηκε στο ανατολικό ρωμαϊκό ελληνικό κράτος, στο βυζαντινό όπως το λένε, η βυζαντινή μουσική, εκκλησιαστική μουσική, αλλά και η ελληνική μουσική, που τραγούδησαν οι πρόγονοί μας στις ακτές της Ιωνίας, στο Ικόνιο, στην Καππαδοκία, στη Σμύρνη. Τα σμυρναίικα τραγούδια, τα ακούσματα, με τα αυτά τα ωραία τα όργανα, που μπορούν περίτεχνα να αποδώσουν κάθε συναισθηματική απόχρωση χαράς, έρωτα, λύπης, θριάμβου, μοιρολόγια.

Δυστυχώς, γι΄ αυτήν τη μέγιστη παράδοση, η Ελλάδα, η σύγχρονη, της γύρισε την πλάτη και την έχει δώσει βορά στους Ασιάτες γείτονες και την καπηλεύονται σε διεθνές επίπεδο.

Τέλος, η Ελλάδα, σε παρόμοιες περιπτώσεις, πρέπει να δημιουργήσει ένα ελληνικό πολιτιστικό προϊόν, που να έχει έντονα τις πινελιές αυτές, που σας είπα πριν και να το χρησιμοποιεί σε παρόμοιες καταστάσεις.

Με όλα αυτά, που είπαμε, αυτό το προϊόν πρέπει να το χρησιμοποιούμε, κατά το δοκούν, για την ανάπτυξη του πνευματικού και πολιτιστικού γίγαντα, που λέγεται «Ελλάδα», που αναξίως εμείς σήμερα και ευτελώς περιφέρουμε ως Νεοέλληνες, χειρίζοντάς το έτσι όπως το χειριζόμαστε.

Επί του νομοσχεδίου, το βλέπουμε, ως θετικό, στη «Νίκη» και επιφυλασσόμαστε να τοποθετηθούμε πλήρως στην Ολομέλεια. Έχουμε κάποιες αμφιβολίες για το οικονομικό σκέλος, έτσι όπως το χειρίζεστε, αλλά γενικά βλέπουμε ότι κινείται προς τη θετική κατεύθυνση. Ευχαριστώ πολύ.

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής):** Και εμείς ευχαριστούμε.

Ο κ. Καραναστάσης έχει το λόγο.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):** Ευχαριστώ, κυρία Πρόεδρε.

Αγαπητέ, κύριε Υφυπουργέ, κυρία Πρόεδρε, αγαπητές κυρίες και κύριοι συνάδελφοι, δε μπορώ αρχικά να μη συμφωνήσω σχεδόν σε όλα όσα ακούστηκαν και στις παρατηρήσεις και στα σχόλια και τις επισημάνσεις, αλλά και στα θετικά λόγια, που ακούστηκαν, για το συγκεκριμένο σχέδιο.

Θα σας πω τις δικές μου σκέψεις, πάνω σε αυτό. Η εκπαίδευση και η τέχνη είναι ζωντανοί οργανισμοί, που εξελίσσονται και μετουσιώνονται, όσο εξελίσσεται η τεχνολογία και η επιστήμη, όσο διαμορφώνονται και μεταπλάθονται οι ηθικοί και κοινωνικοί κανόνες κάθε εποχής, όσο συντελούνται οι παγκόσμιες μετακινήσεις πληθυσμών, πολιτισμών και ιδεών, όσο αυξάνουν και αλλάζουν οι απαιτήσεις και οι ανάγκες στην εκπαίδευση, αλλά και στην τέχνη.

Ο παγκόσμιος πολιτισμικός διάλογος είναι μια ανοιχτή πρόκληση για κάθε κοινωνία. Ως ενεργός καλλιτέχνης, λοιπόν, αλλά και ως Βουλευτής, με ιδιαίτερη ευαισθησία σε θέματα εκπαίδευσης και πολιτισμού, είμαι αυτονόητα και πάντα ανοιχτός και θετικός σε τέτοιες πρωτοβουλίες και ανταλλαγές καλλιτεχνικού, εκπαιδευτικού και γενικότερα πολιτισμικού δυναμικού, ιδεών, τεχνογνωσιών, στρατηγικών σχεδιασμών, ιδίως μεταξύ δύο σπουδαίων πολιτισμών, με ιστορική παρακαταθήκη και κληρονομιά.

Είναι ένα σημαντικό κομμάτι της λεγόμενης και περίφημης εξωστρέφειας, που αναφέρθηκε πριν, που, με κάθε τρόπο, πρέπει να διεκδικήσουμε και να βοηθήσουμε να αναπτυχθεί και να εστιάσουμε και να καταφέρουμε να υλοποιηθεί σε αυτό το τόσο πολύτιμο εξαγώγιμο προϊόν μας, όπως είναι ο πολιτισμός μας, αλλά και οι άνθρωποί του.

Πρόσφατα, η «Πλεύση Ελευθερίας», στο πλαίσιο αυτής της εξωστρέφειας, χρηματοδότησε το ταξίδι της σπουδαίας παράστασης «η κυρά της Ρω», στη νέα περιοδεία της στην Αμερική. Το εμβληματικό έργο του Γιάννη Σκαραγκά, σε σκηνοθεσία του πολύ ευαίσθητου καλλιτέχνη Σταύρου Λίτινα και με την εμβληματική μεγάλη μας ηθοποιό Φωτεινή Μπαξεβάνη, αλλά και προσωπική μου φίλη, όπως με τιμούν, με τη φιλία τους και όλοι οι υπόλοιποι συντελεστές, παρά τα πολλά ταξίδια, σε κάθε σημείο της Ελλάδας και σε πολλά άλλα σημεία του κόσμου, δεν έβρισκε την παραμικρή υποστήριξη από το ελληνικό κράτος για τις παραστάσεις στον απόδημο ελληνισμό της Βοστώνης και της Νέας Υόρκης, μέχρι η «Πλεύση ελευθερίας» να ενισχύσει αυτή την τόσο σημαντική καλλιτεχνική πρόταση, για την Ελλάδα και τον πολιτισμό της. Αυτό είναι κάτι, που θέλουμε να συνεχίσουμε να κάνουμε και θα συνεχίσουμε να κάνουμε.

Επίσης, με αφορά άμεσα και πάντα ο ρόλος της τέχνης στην εκπαίδευση και αντιστρόφως, η εκπαίδευση στην τέχνη, θέματα στα οποία επανέρχομαι συνεχώς και θα συνεχίσω να επανέρχομαι, με κάθε ευκαιρία.

Ωστόσο, κύριε Υπουργέ, διαβάζοντας το σχέδιο νόμου, που συζητάμε, μου δημιουργήθηκαν κάποιες απορίες, σχετικά με ζητήματα, που δεν αφορούν στη χρησιμότητα ή τη σπουδαιότητα αυτής της διμερούς Συμφωνίας, αλλά στο πως μπορεί στους επιμέρους τομείς του να υλοποιηθεί.

Ξέρετε, ο τρόπος που σκέφτομαι, αλλά και ενεργώ καθημερινά στη ζωή μου, είναι ότι αυτόματα και συνεχώς αυτοτοποθετούμαι στη θέση εκείνου, που τον αφορά αυτό, που λέγεται, αυτό που προτείνεται, αυτό που προβληματίζει, αυτό που προσβάλλει, αυτό που κολακεύει, που ενοχλεί και ούτω καθεξής. Είναι μια επίπονη νοητική διαδικασία.

Επί του συγκεκριμένου, λοιπόν, το πρώτο πράγμα, που μου έρχεται στο μυαλό, όταν το διαβάζω από τη θέση του εν δυνάμει ενδιαφερόμενου, είναι «Πολύ ωραία και τώρα πώς;»

Για να φέρω μερικά παραδείγματα. Αναφέρθηκαν διάφορα από αυτά, στο άρθρο 1, «Μουσική και χορός». Λέει «οι ημερομηνίες και άλλες λεπτομέρειες αυτών των ανταλλαγών θα συμφωνούνται από τους Συμβαλλόμενους μέσω διπλωματικών οδών».

Εγώ, μέσω ποιας διπλωματικής οδού, θα πάω την παράσταση χορού μου, στην Ινδία;

Ποια είναι αυτή η διπλωματική οδός; Πρέπει να ενημερωθώ, για να πάω την παράσταση μου στην Ινδία.

Άρθρο 2, Θέατρο: «Ανταλλαγή θεατρικών παραστάσεων», πάρα πολύ ωραία «και στις δύο χώρες, με τη συμμετοχή σε τοπικά και διεθνή θεατρικά φεστιβάλ, επί αμοιβαία συμφωνηθέντων όρων». Ποιοι είναι αυτοί οι αμοιβαία συμφωνηθέντες όροι;

Και ούτω καθεξής. Λέμε, Αρχαιολογία «θα συμφωνηθούν αμοιβαία από τους Συμβαλλόμενους, μέσω διπλωματικών οδών και χωριστών συμφωνιών, που θα προβλέπουν τους όρους, τη διάρκεια και τις οικονομικές λεπτομέρειες». Ναι, θα ήθελα να ενημερωθώ γι’ αυτό.

Στο άρθρο 5, στα Αρχεία, λέει κάτι, που μου φαίνεται, συγγνώμη κιόλας, κάπως αόριστο, ότι «τα Εθνικά Αρχεία της Ινδίας θα παρέχουν εγκαταστάσεις επαγγελματικής εκπαίδευσης, σε αξιωματούχους και φοιτητές, στα μαθήματα, που θα διεξάγονται από τη Σχολή Αρχειακών Σπουδών. Παρόμοια, τα Εθνικά Αρχεία της Ελληνικής Δημοκρατίας θα παρέχουν μαθήματα επαγγελματικής εκπαίδευσης σε στελέχη εθνικών αρχείων της Ινδίας».

Δεν καταλαβαίνω πως μπορεί να γίνει, θα περιμένω να μου εξηγήσετε, βεβαίως.

Υπάρχουν πολλά: Εκπαίδευση και πολιτισμός, «οι Συμβαλλόμενοι θα ενθαρρύνουν τη συνεργασία μεταξύ σχολείων, μέσω τεχνολογίας πληροφοριών, προκειμένου να ανταλλάξουν γνώσεις και εμπειρίες και να διεξάγουν κοινά προγράμματα, δραστηριότητες, εκθέσεις κ.λπ., σε τομείς αμοιβαίου ενδιαφέροντος, όπως ιστορία, πολιτισμός, εκμάθηση γλώσσας, εφαρμογές πληροφορικής, περιβαλλοντική προστασία, ανακύκλωση κ.λπ.».

Στα μέσα μαζικής ενημέρωσης είναι λίγο πιο καθαρά τα πράγματα για μένα, τα βλέπω λίγο πιο καθαρά. Στα κινηματογραφικά φεστιβάλ, μακάρι να συμβεί αυτό. Όταν πήγα την ταινία μου στην Ινδία και πήρα και βραβείο εκεί, το έκανα εντελώς μόνος μου. Μακάρι, να ενθαρρυνθούν οι κινηματογραφιστές και να έχουν την ανάλογη πληροφόρηση για τα ινδικά φεστιβάλ, που είναι μια τεράστια κινηματογραφική παραγωγός χώρα.

Και για το ΕΚΟΜΕ μου φαίνεται κάπως ευκρινές, εφόσον έχουν υπάρξει διαδικασίες πια για να ενισχυθούν και πως να ενισχυθούν οι παραγωγοί και εδώ και ούτω καθεξής.

Θα υπάρξουν, λοιπόν, αγαπητέ, κύριε Υπουργέ, κάποιες επιτροπές; Υπάρχουν ήδη, κάποιες επιτροπές αυτόν τον χρόνο, που τρέχει; Ποιοι θα κρίνουν τα καλλιτεχνικά σχήματα, τους οργανισμούς, τους επιστήμονες, τους καλλιτέχνες ή ακόμη και τα σχολεία, που θα συμμετάσχουν στην ανταλλαγή; Ποιοι θα είναι αυτοί, που θα επιλεγούν και με ποια κριτήρια; Ποια είναι τα κριτήρια; Θα υπάρχουν κάποια κριτήρια; Ποιοι εγκρίνουν τους προϋπολογισμούς; Πόσο ανοιχτή θα είναι η πρόσβαση όλων σε αυτή την τόσο σπουδαία ανταλλαγή πολιτισμικού και εκπαιδευτικού υλικού;

Είμαι σίγουρος ότι με κάποιο τρόπο έχουν προβλεφθεί όλα αυτά, με την κατάθεση του νομοσχεδίου και δεν το λέω ούτε χαριτολογώντας. Θα ήταν ευτυχές να ενημερωθούμε και να ενημερώσουμε και εμείς, εγώ και ο κ. Μπιμπίλας, ο Πρόεδρος του Σωματείου Ηθοποιών, με τη σειρά μας, όλους τους αρμόδιους φορείς.

Η δική μας επιθυμία είναι πάντα να υλοποιηθεί μια διαδικασία, που δίνει τις πολυπόθητες ευκαιρίες εξωστρέφειας, μέσα σε ένα γενικότερο κάλεσμα συμμετοχής καλλιτεχνών, εκπαιδευτικών, ερευνητών, λογοτεχνών, πολιτιστικών φορέων, με διαφάνεια, ίση πρόσβαση και συμμετοχή για όλους.

Αυτό μας απασχολεί και εμένα προσωπικά πάντα σε ό,τι συμμετέχω και θα το διεκδικήσω με κάθε τρόπο, την ίση πρόσβαση σε όλους. Να είναι ανοιχτά τα πράγματα σε όλους τους καλλιτέχνες, σε όλους επιστήμονες, σε πολλούς εκπαιδευτικούς, σε όλο τον κόσμο, σε όλη την κοινωνία.

Επίσης, αναφέρεται ότι ο προϋπολογισμός δεν μπορεί να εκτιμηθεί, καθώς εξαρτάται από πραγματικά περιστατικά. Φυσικά, συμβαίνει αυτό και θα αντιμετωπιστεί από τις πιστώσεις του Κρατικού Προϋπολογισμού. Αυτά όσον αφορά στα σχήματα, που φιλοξενούμε και υποδεχόμαστε εμείς από Ινδία, αν κατάλαβα σωστά, αναλαμβάνοντας τα αναφερόμενα στο σχέδιο νόμου κόστη.

Ποιος είναι ο συνολικός προϋπολογισμός της δικιάς μας φιλοξενίας;

Τέλος, ενδεικτικά, αναφέρεται και αναφέρθηκε και εδώ και από πολλούς συναδέλφους, το κόστος μετάβασης και πενθήμερης διαμονής δύο εμπειρογνωμόνων στο Νέο Δελχί, ότι ανέρχεται, κατ’ εκτίμηση, στο ποσό των 6.000 ευρώ περίπου και η διοργάνωση φωτογραφικής έκθεσης ή έκθεσης αντιγράφων ανέρχεται στο ποσό των 30.000 ευρώ περίπου.

Είναι κάπως αόριστο και γεννιέται φυσικά η απορία, γιατί αναφέρεται μόνο ένα παράδειγμα και δεν υπάρχει κάποια εκτιμώμενη ενδεικτική πρόβλεψη και για τους υπόλοιπους τομείς, μουσική, χορό, θέατρο, φεστιβάλ;

Από μία και μόνο πρόταση επιχορήγησης θεατρικής παράστασης - ξέρει πολύ καλά, ο κ. Μπιμπίλας, από τις εκατοντάδες, που έχουν ανατεθεί φέτος στο Υπουργείο - μπορεί να εξαχθεί ένα τυπικό κοστολόγιο - οδηγός του συνολικού προϋπολογισμού μετάβασης μιας καλλιτεχνικής ομάδας.

Ποιο είναι, τελικά, το συνολικό κόστος, που καλύπτουν οι υποδεχόμενοι Ινδοί, αν όλα τα παραπάνω έχουν προβλεφθεί και καλυφθεί;

Είμαστε, λοιπόν, αυτονόητα θετικοί στη δράση αυτή και κρατάμε μια επιφύλαξη σχετικά με τον τρόπο και την αναφορά του στο σύνολο των ενδιαφερομένων, για το οποίο ζητάμε περαιτέρω ενημέρωση.

Θα θέλαμε να σας προτείνουμε κιόλας να καλέσουμε καλλιτέχνες και καλλιτεχνικούς φορείς να ενημερωθούν για τη δράση αυτή. Το έχουμε ξαναπεί και θα συνεχίσουμε να το λέμε, μπορούμε να το κάνουμε.

Η «Πλεύση Ελευθερίας», με τρεις ενεργούς καλλιτέχνες στην Κοινοβουλευτική της Ομάδα και πολλούς άλλους εκτός Κοινοβουλευτικής Ομάδας, που τη στηρίζουν, σε κάθε δράση, έχει σαν πρώτη προτεραιότητα να φέρει τους καλλιτέχνες, εν προκειμένω, και συνολικά την κοινωνία στο προσκήνιο και να ακούγονται ανοιχτά τα προβλήματα, οι ανησυχίες, οι παρατηρήσεις, τα σχόλια και οι αγωνίες. Είναι το πιο σημαντικό απ’ όλα.

Είμαστε πρόθυμοι, με αφορμή αυτό το νομοσχέδιο, να το κάνουμε με μεγάλη χαρά.

Είμαστε θετικοί φυσικά προς το σχέδιο νόμου και με μεγάλη χαρά θα το ψηφίσουμε.

Επιφυλασσόμαστε για την Ολομέλεια, για όλες αυτές τις πληροφορίες, που ζητάμε από εσάς να μας αναφέρετε. Σας ευχαριστώ πάρα πολύ, για την προσοχή.

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής):** Σας ευχαριστούμε πάρα πολύ, κύριε Καραναστάση και για τον χρόνο.

Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα και από εμένα στους αξιότιμους συναδέλφους τους και στον κ. Υπουργό.

Αφού εκφράσω και εγώ τον αποτροπιασμό μου για όσα συμβαίνουν, αυτή τη στιγμή, στον πολύ κοντινό μας χώρο και για τα οποία πρέπει οπωσδήποτε να είμαστε αντίθετοι και για τη μία πλευρά και για την άλλη, θα ήθελα να εστιάσω σε μερικά πράγματα. Ακούστηκαν πολλά θετικά από πολλούς εδώ και ιδιαίτερα από τον κ. Καραναστάση.

Μπορεί εμείς, σαν χώρα, να μην μοιάζουμε με την Ινδία, «ο Δαβίδ και ο Γολιάθ», αλλά ως πολιτισμοί είμαστε πολύ σημαντικοί μέσα στην ιστορία στο χώρο και στο χρόνο.

Μέσα σε αυτό το θετικό κλίμα, που έχει αυτό το νομοσχέδιο, θα ήθελα να εστιάσω και ως Πρόεδρος του Σωματείου των Ηθοποιών, σε αυτή την ανησυχία, που έχουμε πάντα.

Πώς θα επιδοτηθούν οι θίασοι που θα πάνε; Με ποια κονδύλια; Γιατί, όπως ξέρετε, τα κονδύλια του Πολιτισμού προς το θέατρο και προς τις τέχνες δεν είναι τόσο μεγάλα. Αυτή τη στιγμή στο Εθνικό Θέατρο, που βρίσκομαι, που είμαι σε παράστασή του και το υπηρετώ, δεν επαρκούν τα χρήματα, για να πληρωθούν οι πάντες, γιατί έχει και πάρα πολλούς υπαλλήλους και πάρα πολλούς ηθοποιούς, αν δεν πάνε καλά οι παραστάσεις. Δηλαδή, χρειάζεται αύξηση κονδυλίων, μόνο για το θέατρο, εδώ.

Φανταστείτε πόση αύξηση κονδυλίων θα χρειαστεί, για να πάει, όχι ο ιδιωτικός θίασος, το ίδιο το θέατρο, το Κρατικό ή το Εθνικό, να πάει σε οποιαδήποτε χώρα της γης;

Παλαιότερα, το Εθνικό και το Κρατικό Θέατρο ταξίδευαν, σε όλη τη γη.

Υπήρχε και το Πειραϊκό Θέατρο του αείμνηστου Δημήτρη Ροντήρη, που, με δικά του έξοδα και με επιχορηγήσεις του Υπουργείου, ταξίδευε παντού.

Αυτή τη στιγμή και σε αυτό το νομοσχέδιο, δεν φαίνεται, αν θα υπάρξει αύξηση του προϋπολογισμού, ως προς αυτά τα ταξίδια, τα οποία είναι πάρα πολύ σημαντικά, για να ακούγεται η Ελλάδα παντού, διότι εμείς είμαστε το κέντρο του Πολιτισμού, όμως χρειάζονται και χρήματα. Δεν αρκεί μόνο οι ιδιώτες να ταξιδεύουν.

Εδώ θα κάνω μια ειδική αναφορά για κάποια πολύ σημαντική Ελληνίδα καλλιτέχνιδα, που θα πρέπει να την καλέσετε στο Υπουργείο, αφού κάνουμε αυτή τη σύζευξη Ελλάδας και Ινδίας. Θα έχετε ακούσει για τη Λήδα Σάνταλα, η οποία είναι η κόρη της αείμνηστης ηθοποιού, που ήταν και προσωπική μου φίλη, της Μάρως Στεφανίδου. Αυτή με δικά της έξοδα, αφού πούλησαν δυο σπίτια, έφτιαξαν ένα κέντρο ινδικού χορού στο Ψυχικό, όπου διδάσκονται τους ινδικούς χώρους όσοι ενδιαφέρονται. Η Λήδα Σάνταλα, λοιπόν, πάει και έρχεται στην Ινδία επί 40 χρόνια, χωρίς να επιδοτείται από το ελληνικό κράτος. Αυτή τη στιγμή, θα πρέπει να τη φωνάξει το Υπουργείο, για να πάρετε τη γνώση της. Η ίδια έχει φέρει ινδικά συγκροτήματα - τα έχω παρακολουθήσει, γιατί είναι στενή μου φίλη - τα οποία, τα φιλοξενεί στο σπίτι της, για να μπορούν να κάνουν αυτά που κάνουν, στο κέντρο χορού «Shantom». Καλό θα ήταν να το επισκεφτείτε, γιατί είναι πολύ ενδιαφέρουσα όλη αυτή η σύζευξη Ελλάδας - Ινδίας. Αφού υπάρχουν άνθρωποι στην Ελλάδα, που έχουν ασχοληθεί με αυτό, θα πρέπει να τους δώσετε ιδιαίτερη προσοχή.

Σε ένα άλλο σημείο, που θα ήθελα να σταθώ, είναι ότι, εφόσον κάναμε αυτή τη σύζευξη με την Ινδία, που μακάρι να γίνει και με άλλα μεγάλα κράτη, κέντρα πολιτισμού, όπως είναι η Κίνα, να κάνουμε όλοι μαζί από κοινού την απαίτησή μας γνωστή στο παγκόσμιο κοινό, για την επιστροφή των κλεμμένων αρχαιοτήτων και των δικών μας και των ινδικών. Δεν μπορεί τα ξένα μουσεία να παίρνουν χρήματα και οι Έλληνες να πληρώνουν, για να δουν τα κλεμμένα μας και οι άλλοι λαοί. Πληρώνουμε για να δούμε τι μας έκλεψαν !

Δεν θα έπρεπε από αυτά τα έσοδά τους να μας δίνουν τα χρήματα, που μας αναλογούν, αφού μας τα έχουν κλέψει και τα πληρώνουμε για να τα δούμε;

Το τελευταίο κομμάτι, που θα σταθώ και για να μη μακρηγορήσω, είναι το Εθνικό Κέντρο Οπτικοακουστικών Μέσων και Επικοινωνίας (Ε.Κ.Ο.Μ.Ε.). Είναι ένα άλλο μεγάλο ζήτημα. Ξέρω ότι θα έρθει ένα νομοσχέδιο για την ενοποίηση του Εθνικού Κέντρου Οπτικοακουστικών Μέσων και Επικοινωνίας (Ε.Κ.Ο.Μ.Ε.), του Ελληνικού Κέντρου Κινηματογράφου (Ε.Κ.Κ.) και του Οργανισμού Πνευματικής Ιδιοκτησίας (Ο.Π.Ι. ).

Δεν ξέρω αν το Εθνικό Κέντρο Οπτικοακουστικών Μέσων και Επικοινωνίας (Ε.Κ.Ο.Μ.Ε.), το οποίο, απ’ όσο γνωρίζω βρίσκεται αυτή τη στιγμή σε οικονομική δυσχέρεια, έχει την ικανότητα να χρηματοδοτήσει και παραγωγές από την Ινδία. Δεν ξέρω αν μπορεί να γίνει κάτι τέτοιο.

Εμείς οι καλλιτέχνες ανησυχούμε πάρα πολύ - εγώ, όπως ξέρετε, είμαι και στους οργανισμούς των δικαιωμάτων και στον «ΔΙΟΝΥΣΟ» και στον «ΑΘΗΝΑ», διότι αυτή η σύζευξη του Εθνικού Κέντρου Οπτικοακουστικών Μέσων και Επικοινωνίας (Ε.Κ.Ο.Μ.Ε.) με τον Οργανισμό Πνευματικής Ιδιοκτησίας (Ο.Π.Ι.) μπορεί να μας στερήσει τμήμα των δικαιωμάτων μας. Εάν πάνε χρήματα των δικαιωμάτων στο Εθνικό Κέντρο Οπτικοακουστικών Μέσων και Επικοινωνίας (Ε.Κ.Ο.Μ.Ε.) για να χρηματοδοτεί, θα χάσουν οι καλλιτέχνες αυτά που τους αναλογούν. Δηλαδή, το προϊόν τους συνεχώς πωλείται, μέσω της τηλεόρασης, μέσω των site, μέσω των εφημερίδων που βάζουν τα cd. Δεν μπορεί, λοιπόν, αυτή η σύζευξη να μην μας ανησυχεί.

Τα υπόλοιπα είναι πολύ θετικά, όπως ακούστηκε και από άλλους, γιατί πραγματικά αυτά προάγουν τον πολιτισμό σε όλη τη γη. Σας ευχαριστώ πολύ.

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής)**: Ευχαριστούμε πάρα πολύ, κύριε Μπιμπίλα.

Το λόγο έχει η κυρία Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, θα ξεκινήσω, εκφράζοντας και εγώ τον αποτροπιασμό μου για τα τραγικά γεγονότα, τα θλιβερά γεγονότα, που συμβαίνουν στο Ισραήλ και την ευρύτερη περιοχή και την αναγκαιότητα να βρεθούν ειρηνευτικές λύσεις για την προστασία του διεθνούς δικαίου και κυρίως του άμαχου πληθυσμού.

Κύριοι συνάδελφοι, το υπό κύρωση πρόγραμμα ανταλλαγών Ελλάδας - Ινδίας ανοίγει για όλους ένα παράθυρο στο μέλλον. Μας επιτρέπει να αναπτύξουμε μια πιο στενή σχέση, μορφωτική συνεργασία, πολιτιστική και εκπαιδευτική με μια χώρα, που όχι μόνο διαθέτει έναν πανάρχαιο πολιτισμό, αλλά και σύγχρονα ανώτατα εκπαιδευτικά ιδρύματα υψηλού επιπέδου.

Ταυτόχρονα, η Ινδία είναι μια πολύ μεγάλη οικονομική και πολιτική δύναμη, που πλέον αποτελεί, με πληθυσμιακούς όρους, το μεγαλύτερο κράτος στον κόσμο. Και βέβαια, το μέγεθος και η σπουδαιότητα της Ινδίας, στην παγκόσμια σκηνή, δεν αποτιμώνται μόνο με δημογραφικούς ή οικονομικούς όρους. Με την Ινδία μας συνδέουν διαχρονικές αξίες και πρότυπα, με πρώτο το δημοκρατικό πρότυπο. Το πολίτευμα της κοινοβουλευτικής δημοκρατίας, το οποίο μοιραζόμαστε, δεν αποτελεί απλώς γέφυρα, που ενώνει τους δύο λαούς. Πρόκειται για ένα κοινό θεμέλιο, πάνω στο οποίο στηρίζονται οι χώρες μας, για να προωθήσουν κοινές αξίες, όπως είναι ο σεβασμός των ανθρωπίνων δικαιωμάτων, η κυριαρχία και η ανεξαρτησία όλων των κρατών και, βέβαια, η ισόρροπη οικονομική ανάπτυξη, που δεν θα αφήνει κανέναν πολίτη πίσω.

Τα πλέον σημαντικά εργαλεία για την επίτευξη των παραπάνω είναι χωρίς αμφιβολία η παιδεία και η ανάπτυξη νέων τεχνολογιών. Ειδικά στην Πληροφορική, η Ινδία, εδώ και δεκαετίες, έχει καταστεί παγκόσμιος παίκτης, με τη δημιουργία κόμβων ανάπτυξης νέου λογισμικού και υποστήριξης εμπορικών εφαρμογών για χρήστες, σε κάθε γωνιά της γης. Το ίδιο συμβαίνει και με την τεράστια πρόοδο, που έχει να επιδείξει η Ινδία, στις τεχνολογικές επιστήμες και στις επιστήμες της υγείας. Τόσο το περίφημο Ινδικό Ινστιτούτο Τεχνολογίας, το αντίστοιχο MIT της Ινδίας, όσο και άλλα διεθνούς κύρους ινδικά πανεπιστήμια βρίσκονται στην πρώτη γραμμή της έρευνας, παγκοσμίως, σε τομείς, όπως η βιοτεχνολογία, η μηχανολογία και η αεροδιαστημική.

Ειδικά για τον πρώτο τομέα, ως γιατρός, γνωρίζω ότι η Ινδία έχει κάνει τα τελευταία χρόνια αλματώδεις προόδους, σε όλες τις επιστήμες της ζωής. Θα θυμίσω ότι εδώ και πολλά χρόνια οι ερευνητές, στο χώρο της υγείας, στο χώρο της ιατρικής, πρωτοστατούν στα πανεπιστήμια των Ηνωμένων Πολιτειών της Αμερικής και του Καναδά, αλλά και η Ινδία διεκδικεί, με αξιώσεις πλέον και διεθνή ρόλο στον τομέα του φαρμάκου και όχι μόνο.

Με αυτά τα δεδομένα, είναι προφανές ότι ιδιαίτερα οι εκπαιδευτικές συνεργασίες, που προβλέπει το άρθρο 8, με την Ινδία, θα είναι επωφελείς για τη χώρα μας τόσο στο προπτυχιακό, αλλά κυρίως στο μεταπτυχιακό επίπεδο, με ανταλλαγές φοιτητών και καθηγητών ΑΕΙ. Θα μπορούσαμε να εξετάσουμε την εντατικοποίηση και των ανταλλαγών ερευνητών με την Ινδία, ιδιαίτερα στον τομέα της εφαρμοσμένης έρευνας απ΄ όπου τα οφέλη και για τις δύο πλευρές θα μπορούσαν να είναι πολύ σημαντικά. Ας μην ξεχνάμε ότι η Ελλάδα ανήκει στον ευρωπαϊκό χώρο έρευνας και άρα έχει πρόσβαση σε συνεργασία, με κράτη - μέλη της Ευρωπαϊκής Ένωσης, που διαθέτουν πολύ μεγάλο τεχνολογικό και ερευνητικό δυναμικό.

Κλείνοντας με αυτήν την πρόταση, κυρία Πρόεδρε, θέλω να εκφράσω τη βεβαιότητα πως το υπό κύρωση πρόγραμμα μορφωτικών ανταλλαγών Ελλάδας - Ινδίας 2022 έως 2026 θα ανοίξει και για τις δύο χώρες ένα παράθυρο στο μέλλον, που σίγουρα θα υπερβεί τον χρονικό ορίζοντα εφαρμογής της συγκεκριμένης Συμφωνίας. Σας ευχαριστώ.

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής):** Ευχαριστούμε, κυρία Οικονόμου.

Το λόγο έχει ο κ. Παπαδόπουλος, Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ» για τη δευτερολογία του.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»):** Με συγχωρείτε, που ξαναζητώ το λόγο. Θα ήταν παράλειψη να μην αναφέρω έναν από τους πυλώνες της «Νίκης», για τους οποίους δοκίμασε την τύχη της και στην πολιτική σκακιέρα του τόπου.

Είναι πολύ σημαντικός ο πολιτισμός και η παράδοση η ελληνική, αφού σήμερα βλέπουμε ότι η ελληνική πολιτική ηγεσία είναι πλήρως εναρμονισμένη στις αρχές της παγκοσμιοποίησης και της νέας τάξης πραγμάτων. Είδαμε ότι οδηγηθήκαμε στα μνημόνια, πώς χειριστήκαμε την πανδημία, τις ηλεκτρονικές ταυτότητες, την ψηφιακή διακυβέρνηση την είσοδο στη χώρα του πανσεξουαλισμού και της προώθησης, με φρενήρεις ρυθμούς της νεολαίας μας στην ομοφυλοφιλία και στην ψηφιακή φυλακή, που μας ετοιμάζετε τώρα, με το νόμισμα το ψηφιακό που έρχεται.

Δεν μπορώ να μην πω μια ρήση του εθνικού μας ιστορικού του Κωνσταντίνου Παπαρρηγόπουλου που λέει: Όλα τα έθνη, για να προοδεύσουν, πρέπει να κοιτάζουν μπροστά, πλην του ελληνικού, που πρέπει να κοιτάζει και πίσω. Όχι σαν στείρα προγονολατρεία, αλλά, όπως ο οδηγός είχε ένα καθρεφτάκι και βλέπει μεν μπροστά, αλλά βλέπει και πίσω, για να κάνει μια ασφαλή οδήγηση, έτσι κι εμείς οι Έλληνες δεν πρέπει να ξεχάσουμε τις παραδόσεις μας. Δεν πρέπει να ξεχάσουμε τα ριζιμιά λιθάρια του έθνους μας και να κάνουμε όλες αυτές τις προσεγγίσεις είτε σε μεγάλα είτε σε μικρά κράτη, άφοβα, σαν περήφανοι Έλληνες πολιτικοί, βασισμένοι, όμως, στις ρίζες μας. Ευχαριστώ πολύ.

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής):** Ευχαριστούμε, κ. Παπαδόπουλε.

Αφού ολοκληρώσαμε τον κατάλογο των ομιλητών, ύστερα από τις εισηγήσεις των Εισηγητών και Ειδικών Αγορητών, το λόγο έχει ο Υπουργός κ. Δήμας.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Κυρίες και κύριοι βουλευτές θα ξεκινήσω κι εγώ, προφανώς καταδικάζοντας τις τρομοκρατικές επιθέσεις της Χαμάς, κατά του Ισραήλ, ευχόμενος πως σύντομα θα επικρατήσει και η ειρήνη και η λογική, στην ευρύτερη περιοχή της Μέσης Ανατολής.

Σε αυτό το σημείο, θέλω να πω ότι η Κυβέρνηση, από την πρώτη στιγμή, ξεκίνησε συζητήσεις, σε διεθνές επίπεδο. Μάλιστα, γνωρίζετε πολύ καλά, πως ο Πρωθυπουργός, χτες ήταν στο Ισραήλ, όπου είχε συνάντηση τόσο με τον Πρωθυπουργό όσο και με συγγενείς θυμάτων.

Πάμε τώρα στην υπό συζήτηση διεθνή Σύμβαση. Θέλω να σας ευχαριστήσω. Στην πραγματικότητα όλοι συμφωνούμε. Βέβαια, κάποιοι ψάχνουν για δικαιολογίες, για να μην ψηφίσουν τη διεθνή σύμβαση, θα έρθω σε αυτό σε λίγο.

Θέλω να σας πω ότι η Ελλάδα σε διεθνές επίπεδο - και χάρηκα πολύ που πολλοί από εσάς το αναφέρατε κιόλας - είναι πράγματι στο χώρο του πολιτισμού μια παγκόσμια υπερδύναμη. Αυτό οφείλεται ως επί το πλείστον στο γεγονός ότι έχουμε πλούσια πολιτιστική κληρονομιά, ειδικότερα ο αρχαίος πολιτισμός μας, τον οποίο τον θαυμάζουν, σε όλο τον κόσμο και είναι προφανώς κάτι, το οποίο προσπαθούμε να αξιοποιήσουμε πολύ περισσότερο, τα τελευταία χρόνια. Όμως, την ίδια στιγμή, προσπαθούμε να προβάλλουμε πολύ περισσότερο και τον σύγχρονο ελληνικό πολιτισμό, κάτι το οποίο δεν είχαμε κάνει, ως χώρα, τόσο εντατικά, τα προηγούμενα χρόνια. Και ενώ έχουμε πραγματικά πολύ αξιόλογους καλλιτέχνες, λογοτέχνες, πεζογράφους, ποιητές, μουσικούς, ηθοποιούς, σκηνοθέτες, η δική μας βούληση είναι να μπορέσουμε, στο μέτρο του δυνατού, να αξιοποιήσουμε το γεγονός ότι είμαστε μια παγκόσμια υπερδύναμη, για να προβάλλουμε πολύ περισσότερο τον σύγχρονο ελληνικό πολιτισμό. Άρα, η πολιτική διπλωματία είναι στην κορυφή της ατζέντας αυτής της Κυβέρνησης.

Να δώσω μερικά παραδείγματα. Είναι η πρώτη φορά, που η χώρα μας έχει συστηματική και δυναμική παρουσία στις παγκόσμιες εκθέσεις βιβλίου, σε όλο τον κόσμο και μάλιστα έχει εξασφαλισμένη παρουσία και για τα επόμενα δύο χρόνια. Είναι ένα πράγμα, το οποίο μας δίνει τη δυνατότητα να μπορέσουμε να σχεδιάσουμε από νωρίς σημαντικές εκδηλώσεις, σε αυτές τις εκθέσεις βιβλίου, για να μπορέσουμε να προωθήσουμε πολύ περισσότερο την ελληνική γλώσσα, το ελληνικό βιβλίο, τους Έλληνες λογοτέχνες, συγγραφείς, ποιητές και τους μεταφραστές. Ένα από τα ζητούμενα, που υπάρχει, αυτή τη στιγμή στην παγκόσμια πολιτική σκηνή είναι η ενίσχυση της γλώσσας και αυτό είναι κάτι το οποίο εμείς επιχειρούμε, συστηματικά.

Την ίδια στιγμή, όμως, εκτός από τη συμμετοχή της χώρας μας στις διεθνείς εκθέσεις βιβλίου, τρέχουμε και σημαντικά προγράμματα μεταφραστικά, ώστε να μη συμμετέχουμε απλώς στις εκθέσεις βιβλίου, με εκδόσεις στην ελληνική γλώσσα, αλλά και μεταφρασμένα στις γλώσσες, που μπορούν να καταλάβουν οι περισσότεροι άνθρωποι.

Έγινε αναφορά από πολλούς από εσάς στα οπτικοακουστικά. Ναι, επιβεβαιώνω, δεν είναι κρυφό ότι η βούληση της Κυβέρνησης είναι να δημιουργήσουμε έναν νέο οργανισμό στα οπτικοακουστικά και αυτό νομίζω ότι είναι κάτι, το οποίο τόσο οι φορείς της οπτικοακουστικής πολιτικής όσο και οι ίδιοι οι παραγωγοί αντιλαμβάνονται πως είναι απαραίτητο.

Θα υπενθυμίσω ότι στο παρελθόν είχαμε διπλή εκπροσώπηση της χώρας, σε διεθνή φεστιβάλ. Δεν ήταν ενοποιημένοι – προς άλλη κατεύθυνση πήγαινε ο ένας οργανισμός, προς άλλη ο άλλος. Άρα, προσπαθούμε να έχουμε μια συνεκτική, ενιαία, πολιτική και στο κομμάτι της οπτικοακουστικής πολιτικής. Αυτό, όμως, είναι κάτι, το οποίο θα το συζητήσουμε, το επόμενο χρονικό διάστημα.

Προσπαθούμε, όμως, να αναπτύξουμε και μια ψηφιακή πλατφόρμα, ειδικότερα για το σύγχρονο ελληνικό πολιτισμό, μια πλατφόρμα, η οποία θα είναι σε πολλές διαφορετικές γλώσσες και θα αξιοποιεί το πολύ πλούσιο αρχείο, που έχουν οι φορείς του Πολιτισμού και ειδικότερα οι φορείς του Σύγχρονου Πολιτισμού. Μπορεί να είναι θεατρικές παραστάσεις, μπορεί να είναι μουσικά κονσέρτα, βιβλία Ελλήνων συγγραφέων, εκθέσεις ζωγραφικής, εκθέσεις φωτογραφίας, στην προσπάθειά μας να αυξήσουμε την επιρροή του ελληνικού πολιτισμού, να τη γνωστοποιήσουμε σε ακόμα περισσότερους ανθρώπους, σε περισσότερες χώρες.

Στο πλαίσιο αυτό, λοιπόν, η Ελληνική Κυβέρνηση υπέγραψε με την Κυβέρνηση της Ινδίας μια διμερή συμφωνία, ειδικότερα για τον Πολιτισμό, για τη μουσική και το χορό, το θέατρο, τις εκθέσεις, τα σεμινάρια και τα συνέδρια, την Αρχαιολογία, τα αρχεία, τις εθνικές βιβλιοθήκες, την Εκπαίδευση και τον Πολιτισμό, την Ανώτατη Εκπαίδευση, τα μουσεία, τη λογοτεχνία, έρευνα, έγγραφα, τα κέντρα επιστημονικών, την ανθρωπολογία, τα φεστιβάλ, τις πολιτιστικές και δημιουργικές βιομηχανίες, τα Μέσα Μαζικής Ενημέρωσης και υποθέσεις νεολαίας.

Αν θέλετε την άποψή μου, είναι αυτονόητο ότι θα έπρεπε όλα τα Πολιτικά Κόμματα να ψηφίσουν αυτή τη Συμφωνία, η οποία δεν κρύβει απολύτως τίποτα. Θα εστιάσω, κυρίως, σε δύο Πολιτικά Κόμματα, στο Κομμουνιστικό Κόμμα Ελλάδος και στην Ελληνική Λύση, που εξέφρασαν την άρνησή τους να ψηφίσουν. Μου έκανε πολύ μεγάλη εντύπωση η Εισηγήτρια του Κομμουνιστικού Κόμματος Ελλάδος, η οποία είπε ότι «από θέση αρχής είμαστε αναφανδόν υπέρ». Το Κομμουνιστικό Κόμμα Ελλάδος ποτέ δεν έχει ψηφίσει τέτοιου είδους συμφωνίες, άρα δεν είστε ποτέ «αναφανδόν υπέρ», είστε «αναφανδόν κατά». Εδώ πέρα, δεν ψάχνουμε δικαιολογίες «γιατί να μην ψηφίσουμε» μία συμφωνία διακρατική, μεταξύ δύο κρατών, που προσπαθεί. Μπορεί να μην είναι η τέλεια Συμφωνία. Ναι, είναι γενική η συμφωνία - που το αναφέρατε αρκετοί από εσάς - αλλά πρέπει να είναι γενική μια τέτοια διμερής συμφωνία. Άμα δείτε, μάλιστα, και τις πρακτικές που υπάρχουν στη διεθνή πολιτική, θα το επιβεβαιώσετε αυτό το πράγμα, διότι μια γενική συμφωνία μπορεί να είναι συμπεριληπτική. Εάν είναι πολύ πιο εξειδικευμένη, τότε αρχίζουμε και αποκλείουμε κάποιους και ο στόχος ο δικός μας δεν είναι να αποκλείσουμε, αλλά να δούμε πώς μπορούμε να συμπεριλάβουμε όσο το δυνατόν περισσότερους. Είναι πρακτικές, οι οποίες εφαρμόζονται, σε όλο τον κόσμο, ακόμα και σε κομμουνιστικές χώρες, όπου υπάρχουν τέτοιου είδους διακρατικές συμφωνίες, οι συμφωνίες αυτές είναι γενικές.

Αντιλαμβάνομαι πως μπορεί πολλοί από εσάς να ψάχνετε δικαιολογίες, γιατί πρέπει να καταψηφίσετε μια διεθνή σύμβαση, που φέρει η Κυβέρνηση της Νέας Δημοκρατίας. Θα σας πω, όμως, να αναλογιστείτε, εάν πρέπει να κυριαρχήσει, απλώς, η εύρεση μιας δικαιολογίας, για να καταψηφίσουμε ή να κάνουμε κάτι δημιουργικό, να δούμε πώς μπορούμε να προωθήσουμε όλοι την πολιτιστική διπλωματία, τον ελληνικό πολιτισμό στο εξωτερικό και ειδικότερα με μια χώρα, που μας ενδιαφέρει πάρα πολύ, όπως είναι η Ινδία. Βέβαια, θα μου πείτε ότι το κάθε Κόμμα αναλαμβάνει και την ευθύνη του και γι’ αυτό βρισκόμαστε εδώ πέρα.

Πάμε, όμως, και σε άλλα σχόλια, τα οποία έγιναν. Για το Ε.Κ.Ο.Μ.Ε. μίλησα. Για τα βιοδεδομένα, που αναφέρθηκε η Εισηγήτρια του ΣΥΡΙΖΑ, νομίζω ότι διευκρινίζεται ότι μιλάει ειδικότερα για τη γλώσσα, αλλά και τις διαδρομές, που θα ακολουθήσουν κι αυτό νομίζω ότι είναι, απολύτως, κατανοητό ότι τα συνέδρια, οι ομιλίες, οι θεατρικές παραστάσεις για να οργανωθούν - για αυτό βάζει και 2 μήνες περιθώριο – ναι, πρέπει να γνωρίζουμε σε ποιες γλώσσες θα είναι, τι γλώσσα μιλούν οι ομιλητές των συνεδρίων. Είναι τυπικά πράγματα, τα οποία, επειδή προέρχεστε κι εσείς από το χώρο της τέχνης τα γνωρίζετε και χρειάζεται προετοιμασία, για να μπορέσει να γίνει κάτι σωστό. Όπως όταν μιλάμε για τις διαδρομές, ναι, θέλουμε να γνωρίζουν και οι δύο χώρες ποιες είναι οι πιθανές διαδρομές, διότι υπάρχει δυνατότητα περαιτέρω συνεργειών, μεταξύ των φορέων.

Η Εισηγήτρια του ΠΑΣΟΚ μίλησε για την ασάφεια στο Γενικό Λογιστήριο του Κράτους. Έχετε δίκιο, ασαφές είναι. Υπάρχει μια προσέγγιση, αποτυπώνεται αυτό το πράγμα, αλλά όταν μιλάμε για μία Συμφωνία, η οποία έχει χρονικό ορίζοντα μέχρι το 2026, δε γνωρίζουμε πόσοι θα προσέλθουν κι από τις δύο πλευρές, άρα, είναι λογικό να υπάρχει μια εκτίμηση ασαφής, αλλά νομίζω ότι αυτή η εκτίμηση είναι, απλώς, για να αποτυπώνει ότι ναι, θα υπάρχει κάποια επιβάρυνση στο Γενικό Λογιστήριο του Κράτους, διότι θέλουμε να στηρίξουμε τον Πολιτισμό.

Μιλήσατε πολύ σωστά για την αξιοποίηση των Ελλήνων της διασποράς και είναι κάτι, το οποίο ήδη, μαζί με το Υπουργείο Εξωτερικών, το κοιτάζουμε. Σε πάρα πολλές περιπτώσεις, αξιοποιούμε τους Έλληνες της διασποράς και στο κομμάτι της πολιτιστικής διπλωματίας και στη συνεύρεση περαιτέρω συνεργειών. Άρα, είναι κάτι, το οποίο ήδη το υλοποιούμε κι έχετε δίκιο ότι θα μπορούσαμε να το κάνουμε, ακόμα περισσότερο. Προς αυτή την κατεύθυνση κινούμαστε.

Το Κομμουνιστικό Κόμμα Ελλάδος είπε ότι είναι μια γενικόλογη Συμφωνία. Αναρωτήθηκε από ποιους υλοποιείται η Συμφωνία. Από τους φορείς του Πολιτισμού υλοποιείται η Συμφωνία. Νομίζω ότι είναι σαφές αυτό. Θέλουμε να δούμε πώς μπορούμε να προωθήσουμε τις πολιτιστικές ανταλλαγές. Είναι ο τίτλος της Συμφωνίας. Αναφερθήκατε στους επαγγελματίες, μάλιστα, αφιερώνοντας αρκετό χρόνο. Ναι, είναι άνθρωποι, οι οποίοι βρίσκονται στους φορείς. Μπορεί να είναι ένας καλλιτεχνικός διευθυντής ένας επαγγελματίας τέτοιος.

Η Ελληνική Λύση είπε ότι είμαστε αντίθετοι, επειδή είναι γενική η Συμφωνία. Τουλάχιστον, επιφυλάχθηκε για το τι θα κάνει στο Κοινοβούλιο. Εγώ θα σας έλεγα ότι δε βρίσκω λόγο, για τον οποίο κανένα πολιτικό Κόμμα δεν πρέπει να ψηφίσει αυτή τη Συμφωνία. Δεν κρύβει κάτι. Ναι, είναι γενικόλογη η Συμφωνία, σε αυτό το πλαίσιο, όμως, μπορούμε να συμπεριλάβουμε όλο και περισσότερους φορείς, όλο και περισσότερους ανθρώπους και από τις δυο χώρες, εφόσον, βέβαια, συμφωνείτε ότι είναι σημαντικό να συσφίξουμε τις πολιτιστικές σχέσεις, μεταξύ των δύο χωρών, προσπαθώντας να προωθήσουμε ακόμα περισσότερο τον Ελληνικό Πολιτισμό, τα ελληνικά γράμματα, την ελληνική γλώσσα στο εξωτερικό.

Η Πλεύση Ελευθερίας έκανε μια υπέροχη πρόταση. Κύριε Καραναστάση, ναι, θέλω να δούμε πώς μπορούμε να καλέσουμε ακόμα περισσότερους καλλιτέχνες και τις ομάδες τους, να γνωστοποιήσουμε το πλαίσιο αυτό της Συμφωνίας και να αναφέρω ότι δεν ισχυριζόμαστε ότι ανακαλύπτουμε την πυρίτιδα ή ότι ξαφνικά οι πολιτιστικές σχέσεις μεταξύ Ελλάδας και Ινδίας ξεκινούν από τώρα. Υπήρχαν και θα συνεχίζουν να υπάρχουν. Όμως, μπαίνουν σε ένα συγκεκριμένο θεσμικό πλαίσιο αυτές οι συμφωνίες, το οποίο νομίζω ότι είναι προς όφελος και των δύο χωρών αλλά, κυρίως, των ανθρώπων και των φορέων, που θα αξιοποιήσουν αυτή τη Συμφωνία.

Ναι, βεβαίως, δημιουργούνται και ομάδες εργασίας, οι οποίες είναι κοινές και για τις δύο χώρες, οι οποίες συναποφασίζουν από κοινού για το πού υπάρχει ενδιαφέρον. Εάν υπάρχει, απλώς, ενδιαφέρον από τη μία πλευρά π.χ. για να πάει μια θεατρική παράσταση σε κάποια από τις δύο χώρες, αλλά δεν υπάρχει αμοιβαίο ενδιαφέρον από την άλλη χώρα, αντιλαμβανόμαστε ότι είναι κάτι, το οποίο δε θα προχωρήσει. Άρα, είναι κοινές ομάδες εργασίας, που κοιτάζουν τις προτάσεις και ναι, γίνεται μέσω της διπλωματικής οδού, διότι είναι μια διακρατική Συμφωνία μεταξύ δύο χωρών. Είναι κάτι, το οποίο προβλέπεται διεθνώς.

Κλείνοντας, θέλω να κάνω μια ιδιαίτερη αναφορά στο σχόλιο, που έκανε η κυρία Οικονόμου και έχει δίκιο. Τώρα, μιλώ, κυρίως, με την προηγούμενη μου ιδιότητα, ως Υφυπουργός Ανάπτυξης για την Έρευνα και την Καινοτομία, όπου κάναμε ειδικές διακρατικές συμφωνίες, με πολλές χώρες, στο κομμάτι της έρευνας και της καινοτομίας. Η τελευταία, που είχαμε υπογράψει, μάλιστα, ήταν με τις Ηνωμένες Πολιτείες, όπου δεν υπήρχε θεσμικό πλαίσιο. Η Ινδία είναι μία από τις χώρες, που η Ελληνική Κυβέρνηση, όχι, απλώς, εξετάζει, αλλά κοιτάζει πώς μπορεί να αναπτύξει ακόμα περισσότερες σχέσεις, στο πεδίο της έρευνας και της καινοτομίας. Είναι αμοιβαία επωφελείς αυτές οι έρευνες.

Ακόμα, όμως, και σε αυτήν τη Συμφωνία μιλάμε για ανταλλαγή τεχνογνωσίας, μεταξύ επιστημόνων, για τη συντήρηση μνημείων, για την πολιτική κληρονομιά και βέλτιστων πρακτικών. Άρα, ένα μικρό κομμάτι καλύπτεται και από αυτή τη Συμφωνία και ευελπιστούμε ότι θα είναι μία Συμφωνία, η οποία όχι μόνο θα έχει τη στήριξη του συνόλου των κοινοβουλευτικών Κομμάτων, αλλά ότι θα έχει την ανταπόκριση και από τον καλλιτεχνικό κόσμο, τόσο από την Ελλάδα όσο και από την Ινδία.

Ευχαριστώ πάρα πολύ.

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει η κυρία Λινού.**

**ΑΘΗΝΑ ΛΙΝΟΥ: Μια παρατήρηση απλή. Χαίρομαι που υπάρχουν και αρκετοί συνάδελφοι γιατροί, βιολόγοι, εδώ μαζί μας. Ο όρος «βιοδεδομένα» δεν μπορεί να αναφερθεί στη γνώση, στην κατανόηση μιας γλώσσας ή της γλώσσας των υπολογιστών ή σε οποιαδήποτε μορφή γνωσιακού επιπέδου. Βιοδεδομένο, τουλάχιστον στη βιολογία, στην ιατρική και σε όλες τις σχετικές επιστήμες πιθανόν και στην αγροτική ανάπτυξη, είναι ένα χαρακτηριστικό του προσώπου, που συνδέεται με το γενετικό του υλικό και αυτό είναι πάρα πολύ επικίνδυνο να δοθεί οπουδήποτε. Πάντως, στην ακραία περίπτωση, θα μπορούσαμε να πούμε ότι αφορά τις χρήσεις του ανθρώπου, όπως ουσιών, κάπνισμα κλπ..**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει ο κ. Δήμας.**

**ΧΡΙΣΤΟΣ ΔΗΜΑΣ (Υφυπουργός Πολιτισμού): Όπως γνωρίζετε, σε μια διεθνή Σύμβαση, δεν υπάρχει δυνατότητα από το Κοινοβούλιο να αλλάξει ένα κομμάτι, άρα δεν υπάρχει αυτή η δυνατότητα.**

**ΑΘΗΝΑ ΛΙΝΟΥ: *Ομιλεί εκτός μικροφώνου*.**

**ΧΡΙΣΤΟΣ ΔΗΜΑΣ (Υφυπουργός Πολιτισμού): Να σας πω, αυτό είναι δικό σας ζήτημα, το οποίο πρέπει να το δείτε. Δεν μπορεί κανένας να επιβάλει σε κανένα Κόμμα το τι θα ισχύσει. Εγώ αυτό που μπορώ να σας πω είναι ότι συμπεριλαμβάνεται στο κομμάτι της ανταλλαγής των πληροφοριών, όσον αφορά τη διευκόλυνση των μεταφορών και γι’ αυτό αναφέρεται, μαζί με τα έγγραφα. Άλλωστε, η Ελλάδα από το 2018, το ξέρετε πολύ καλύτερα από εμένα, είναι πλήρες μέλος και της Ευρωπαϊκής Ερευνητικής Υποδοχής, στο «ELIXIR», το οποίο έχει υπογράψει πολύ ορθά η Κυβέρνηση του ΣΥΡΙΖΑ, ο κ. Φωτάκης. Άρα, νομίζω ότι δεν υπάρχει κανένα πρόβλημα προστασίας βιοδεδομένων όσον αφορά την ελληνική πλευρά.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει κυρία Μάλαμα.**

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας): Απλώς, θα θέλαμε, κύριε Υπουργέ, να αναφερθεί και να διευκρινιστεί στα Πρακτικά της συνάντησής μας σήμερα. Αυτό θα θέλαμε. Ξέρουμε ότι δεν μπορεί να αλλάξει, αλλά, τουλάχιστον, να διευκρινιστεί στα πρακτικά. Ευχαριστώ.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Σαφές.**

**Κυρίες και κύριοι συνάδελφοι, στο σημείο αυτό ολοκληρώθηκε η συζήτηση και θα προχωρήσουμε στην ψηφοφορία.**

**Γίνεται δεκτό το σχέδιο νόμου του Υπουργείου Πολιτισμού «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της κυβέρνησης της Ελληνικής Δημοκρατίας και της κυβέρνησης της Δημοκρατίας της Ινδίας για τα έτη 2022 -2026», επί της αρχής;**

**Τον λόγο έχει ο κ. Καλλιάνος.**

**ΙΩΑΝΝΗΣ ΚΑΛΛΙΑΝΟΣ** (**Εισηγητής της Πλειοψηφίας): Υπέρ.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει η κυρία Μάλαμα.**

**ΚΥΡΙΑΚΗ ΜΑΛΑΜΑ (Η Εισηγήτρια της Μειοψηφίας): Υπέρ.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής):** **Τον λόγο έχει η κυρία Γρηγοράκου.**

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»): Επιφυλασσόμαστε, αποκλειστικά και μόνο ως προς τη διαδικασία, για να μπορούμε να τοποθετηθούμε. Προφανώς και είμαστε υπέρ. Ευχαριστώ πολύ.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει η κυρία Κτενά.**

**ΑΦΡΟΔΙΤΗ ΚΤΕΝΑ (Ειδική Αγορήτρια του Κομμουνιστικού Κόμματος Ελλάδας): Κατά.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει η κυρία Ασημακοπούλου.**

**ΣΟΦΙΑ - ΧΑΙΔΩ ΑΣΗΜΑΚΟΠΟΥΛΟΥ: (Ειδική Αγορήτρια της Κ.Ο. « ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»: Με επιφύλαξη.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει ο κ. Κατσιβαρδάς.**

**ΧΑΡΑΛΑΜΠΟΣ ΚΑΤΣΙΒΑΡΔΑΣ (Ειδικός Αγορητής της Κ.Ο. «Σπαρτιάτες»: Υπέρ.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει ο κ. Παπαδόπουλος.**

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”»): Επιφυλασσόμεθα.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Τον λόγο έχει ο κ. Καραναστάσης.**

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):**

**Επιφυλασσόμαστε, για τον λόγο ότι θα θέλαμε να αναφερθούμε εκτενέστερα, σε αυτό το θέμα, σε αυτή τη σημαντική κίνηση, στην Ολομέλεια.**

**ΙΩΑΝΝΑ ΛΥΤΡΙΒΗ (Προεδρεύουσα της Επιτροπής): Επομένως, το σχέδιο νόμου του Υπουργείου Πολιτισμού «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022 -2026», γίνεται δεκτό επί της αρχής επί των άρθρων και στο σύνολό του, κατά πλειοψηφία.**

**Η συζήτηση στην Ολομέλεια της Βουλής, ενημερωτικά, να πούμε ότι θα γίνει την Πέμπτη, μάλλον στις 12.00΄. Θα ενημερωθείτε παρόλα αυτά, με λεπτομέρεια, όταν έχουμε το ακριβές πρόγραμμα.**

**Στο σημείο αυτό έγινε η γ΄ ανάγνωση του καταλόγου των μελών της Επιτροπής.** Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αναγνωστοπούλου Αθανασία (Σία), Γεροβασίλη Όλγα, Ζεϊμπέκ Χουσείν, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Τζούφη Μερόπη, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Παπαδόπουλος Νικόλαος, Καραναστάσης Αδαμάντιος και Μπιμπίλας Σπυρίδων.

**Λύεται η συνεδρίαση.**

**Τέλος και περί ώρα 11.50΄ λύθηκε η συνεδρίαση.**

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΚΕΛΛΑΣ ΙΩΑΝΝΑ ΛΥΤΡΙΒΗ**